mihail kogălniceau costache negri 


200 
REIEILE 
BOIERESII 


Kogălniceanu, Mihail; Negri, Costache, 


200 de reţete cercate de bucate, 
prăjituri şi alte trebi gospodăreşti, 


„tipărite cu cheltuiala şi îngrijirea unei societăți de 
iubitori de înaintarea şi strălucirea neamului românesc”. 


A doua ediţie. Iaşi, la cantora Foii sătești, 1842. 


Transcrise în litere latine de Ion Drăguşanul. 


Unităţi de măsura vechi 


un dram — 3,18-3,23 grame 

un funt — 450 grame 

o litră — 250-300 grame 

oca — 1271 g în Muntenia şi 1201 g în Moldova 
oca — 1,25 | în Muntenia şi 1,288 1 în Moldova 
uncie — între 28 şi 35 grame 


s* P/ni 
îi 


Nr. 1. Supă pisată 


Să iei un pui şi să-l prăjeşti, şi jumătate de fran- 
zelă, iar prăjită (puiul însă să fie triat bucăţi); când vor fi 
puiul şi franzela prăjite, să se pună în piulițţă şi să se 
piseze bine; apoi să pui amestecătura în oală şi să o umpli 
cu zeamă bună, să fiarbă un ceas; când va fi fiară, să o 
dea prin sită, şi dacă va fi zeama aceea prea groasă, să se 
mai subţie cu zeamă curată, şi când va fi de turnat în 
chisă (farfurie — n. n.), să îi pună măruntaie şi rânză fierte 
bine şi tăiate mărunţel, şi feliile de franzelă pomenite, şi 
va fi gata. 


Nr. 2. Supă de raci 


Să se ia douăzeci raci şi să se spele bine şi să-i 
fiarbă în zeamă de carne bună, apoi să-i scoată şi să le 1a 
cojile şi carnea din picioare; apoi, cojile, toate puse în 
piuliță şi pisate tare bine; apoi să iei puţină grăsime şi o 
înfierbântă, şi să pui cojile cele pisate înăuntru, să se 
prăjească puţin, şi apoi să pui jumătate lingură făină 
înăuntru şi să se mai prăjească puţin; apoi să se strecoare 
acea grăsime printr-o petică (tifon — n. n.), şi cojile acelea 
să se pună iar în zeama în care au fiert racii, să mai fiarbă 
bine; apoi grăsimea aceea strecurată să se pună într-o 
tigaie, să se înfierbânte, şi să se pună o lingură de făină 
înăuntru, şi se lasă să se umfle, dar nu să se rumenească; 
şi apoi să toarne zeama aceea, în care au fiert racii, şi să o 
strecoare prin sită şi să mai fiarbă puţin; apoi să tai 
franzelă rumenită şi să pui în masă, împreună cu codiţele 
şi cu picioarele racilor, şi să torni zeamă peste dânşii, şi 
să dai la masă. 


Nr. 3. Supă cu găluştele 
de carne 


Să iei carne de vițel sau de pasăre, să o tai tare 
mărunţel şi să pui o franzelă, de pe care să iei coaja cu 
răzătoarea, şi apoi să o stropeşti cu lapte şi să o pui în 
carne, cu puţină măduvă de vacă; apoi să se pună toate în 
piuliță (puteţi folosi mixerul sau maşina de tocat —n. n.), 
să se piseze tare bine, apoi să iei douăzeci dramuri (un 

dram — 3,18-3,23 grame, deci cam 60 grame de untură — 
n. n.) grăsime să frigă puhav, să pui înăuntru două ouă 
întregi şi un gălbenuş şi să le pisezi bine, apoi să pui 
carnea aceea pisată înăuntru, puţină sare, şi să o amesteci 
bine, şi dacă va fi prea subțire, să pui puţin pesmet; apoi 
să facă găluştele, să le tăvălească în pesmet şi să le 
prăjească în grăsime, să se îngălbenească, apoi să pună în 
chisă (farfurie — n. n.) şi să se toarne deasupra zeama 
făcută rumenă. 


Nr. 4. Supă cu găluştele de raci 


Se fierbe grăsime de rărunchi puhav, pui un ou, 
puţin pesmet, puţin pătrunjel verde hăcuit mărunţel, sare 
şi piper, codițe de raci hăcuite mărunţel, şi făină cât poate 
ține în trei degete, frecând toate la un loc, le faci găluştele 
şi să le fierbi în supă. 


Nr. 5. Supă franţuzească 


lei o căpăţână de curechi nemţesc (varză — n. n.), 
ceapă, morcovi, cartofi, de fiştecare potrivă, să le tai ca 
tocmagii, apoi ia patru ori cinci ciuperci şi la taie în 
frunze, apoi pui toate la un loc, şi le pune pe foc cu 
grăsime prăjită, şi se prăjesc jumătate de ceas; apoi se 
pune puţin piper şi floare de nucuşoară, apoi toarnă 
zeamă de carne şi le fierbe bine, apoi o toarnă peste felii 
de franzelă prăjită. 


Nr. 6. Supă cu gugoşele de 
tocătură de curcan 


lei o bucată de piept de curcan fiert şi vreo câteva 
ciuperci, jumătate de franzelă muiată în lapte, puţin 
pătrunjel verde, floare de nucuşoară, şi le toci, apoi le 
pisezi (folosiţi, deci, mixerul — n. n.), apoi pune două 
gălbenuşuri de ou şi le amestecă bine cu tocătura, apoi 
presură pe o scândură pesmet subțire, pune tocătura şi o 
întinde de un deget de groasă, apoi le taie cu un fier 
rotunde şi să le prăjeşti, apoi toarnă deasupra zeamă arsă. 


Nr. 7. Rasol cu carne 
de ciuperci 


Pui vreo şapte ciuperci şi le curăţi, le tai felu, 
puţin pătrunjel verde hăcuit, pui într-o tigaie puţină 
grăsime luată de pe zeamă, şi pui ciupercile şi pătrunjelul 
să se prăjească bine, apoi le pui puţină făină, să se mai 
prăjească, şi un polonic de zeamă (deci, rantaj — n. n.) şi 
vreo patru linguri de smântână, şi să mai fiarbă puţin, şi 
să-l toarne peste rasol. 


Nr. 8. Bou de modă 


Iei o bucată de carne de vacă, macră, însă să nu o 
speli, numai să o razi foarte bine şi să o baţi puţin; apoi 

iei slănină şi o tai de un cuţit de groasă, asemenea şi 
jambon crud, iei puţin pătrunjel verde, puţină ceapă, 
câteva ciuperci, o ţelină, puţin usturoi, toate acestea, 
hăcuite tare mărunţel, cu puţină sare şi piper le amesteci 
la un loc bine, tăvăleşti bucățele cele de slănină şi de 
jambon în hăcuiturile acele, şi apoi împănezi carnea, pui 
în tingire felii de slănină, de ceapă, de morcovi, şi peste 
acestea carne pe deasupra, acoperi bine şi o laşi să fiarbă, 
până ce va fi fiartă pe jumătate, pe urmă pui cincizeci 
dramuri (un dram — 3,18-3,23 grame, deci puneţi 170 
mililitri — n. n.) vin şi o lingură mare de zeamă şi o lasă 
să fiarbă până ce va fi bine fiartă, apoi scoţi carnea pe 
blid şi curăți carnea de grăsime, şi torni peste carne 
(lichidul din care aţi scos-o, numit „salcea”), însă salcea 
să o strecori, mai înainte. 


Nr. 9. Pui cu mazăre cu raci 


Puii îi grijeşti ca să nu se rupă pielea, apoi iei 
mazăre de cea mică şi o prăjeşti înăbuşită cu puţin 
pătrunjel verde şi puţin unt, tai şi bucățele de raci, le 
amesteci la un loc cu mazărea, puţină smântână, puţin 
pesmet, puţină floare de nucuşoară, umplând pielea, să le 
frigi frumos; acestea pot sluji şi la deosebite supe. 


Nr. 10. Pui fierbinţi 


lei pui mici şi le dai sare, şi pui în tingire cu 
ceapă, morcovi, pătrunjel verde, puţin piper întreg, puţin 

enibahar, trei cuişoare, trei părți de apă şi una de oţet, şi 
le pune să fiarbă până când îi vei socoti pe jumătate fierţi; 
iei o lingură de unt, să se topească, o lingură de făină şi 
laşi să se umfle, apoi strecurând salcea (supa — n. n.) în 
care au fiert puii, pui şi trei linguri de smântână şi, 
aşezând de iznoavă puii într-însa, o laşi să mai fiarbă. 


Nr. 11. Pui cu capire 


Iei o lingură bună de unt şi laşi de se topeşte, pui 
două linguri de făină şi o laşi de se umflă, pui o ceapă 
încrestată în patru, zeamă de carne, pe cât va trebui să o 
subțiezi, şi o laşi să fiarbă, apoi o strecori prin sită, pui 
înăuntru puii (bucăţile de carne de pui tranşat — n. n.), o 
lingură de oţet alb, trei linguri de smântână, o mână de 
capire (ciuperci — n. n.), coajă de lămâie foarte mărunțită, 
ŞI, puse înăuntru, le laşi să fiarbă până se vor găti. 


Nr. 12. Pui albi înăduşiți 


Iei puii şi le scoţi osul cel din piept, le pui sare, 
pui în tingire slănină tăiată felii, rădăcină de pătrunjel 
tăiată felii, şi ţelină, şi morcovi, tot felii tăiate, piper 
întreg, floare de nucuşoară, pui puii deasupra şi acoperi 
iar cu felii de slănină, şi pui două linguri de zeamă peste 
dânşii, şi deasupra tingirii pui o hârtie albă, şi pe 
deasupra, capacul tingirii, şi-i laşi să fiarbă înăduşiţi, şi 
după ce fierb o bucată, scoţi puii, îi acoperi cu slănina 
care a fost deasupra lor, şi peste rădăcinile ce au rămas în 

tigaie toarnă zeamă de carne cât trebuie, pe care o laşi să 
fiarbă bine, şi o strecori, şi după aceea pui puii şi cu 
ciuperci în ea şi o laşi să fiarbă. 


Nr. 13. Pui „au cotton” 


Să iei doi sau trei pui, să-i prăjească după 
rânduială, punându-le sare pe cât le trebuie, şi apoi, tăind 
felii subțiri de slănină, să se învelească cu ele puii peste 
tot, şi pe deasupra acestora să se învelească cu hârtie 
albă, şi aşa să se frigă, luând seama bine să nu se 
rumenească; rânzele lor să se fiarbă şi, când or fi fierte, 
să se hăcuiască cu maiurile crude şi cu puţin pătrunjel, 
arpagic şi douăzeci şi cinci ciuperci, apoi să se ia puţin 
unt într-o tigaie şi, înfierbântându-se, pui topiturile acele 
înăuntru şi le laşi să se prăjească puţin, apoi, presărându- 
le, cu o lingură, făină şi amestecându-le, laşi să se mai 
prăjească puţin, pe urmă torni deasupra lor un polonic 
mare de zeamă de carne, puţină sare şi piper, şi o lingură 
de smântână, şi le laşi să fiarbă bine; şi apoi puii când vor 
fi bine fripţi, să se toarne această salce (fiertura, deci — n. 
n.) într-un blid şi puii să se aşeze înlăuntru, cu chip să nu 
se cunoască puii că-s fripți. 


Nr. 14. Pârjoale cu sardele 


Ia un but de oaie şi faci pârjoale, sau le faci de 
costiţe, apoi iei douăsprezece sardele spălate, curăţite, şi 
le toacă cu pătrunjel şi tare subţire, şi apoi iei tocătura 


aceea şi o întinde subţire pe pârjoale, apoi o pune în 
tigaie şi stoarce peste dânsele zeamă de la o lămâie, 
cincizeci dramuri smântână (un dram — 3,18-3,23 grame, 
deci puneţi 170 grame — n. n.), le acoperă şi le pune 
jeratic deasupra şi fierbe până când faci friganele de 
franzelă, apoi iei creieri de la un miel, îi curăța şi în toci 
bine cu pătrunjel, şi cu piper şi sare, să le prăjească cu 
puţin unt, apoi să întinzi aceasta pe franzelă şi să pui altă 
franzelă deasupra; apoi aşează pârjoalele pe farfurii şi fă 
garnituri împrejur cu sardele. 


Nr. 15. Jambon cu friganele 


Ia o bucată de jambon şi o pune, de cu seară, în 
apă, apoi o tai felii subţiri şi o pune într-o tingire, şi pune 
o litră (250-300 grame — n. n.) de zeamă şi un pahar de 
vin alb, puţin pătrunjel verde, puţin arpagic şi piper pisat; 
aceasta să fiarbă până s-a muia jambonul, zama însă să 
nu fie sărată, să fiarbă până va scade bine, apoi prăjeşte 
felii de franzelă şi toarnă salce (lichidul rămas de la 
fierbere — n. n.) deasupra, apoi faci garnitură sau de 
cartofi prăjiţi, sau de ciuperci. 


Nr. 16. Hulubi în papiloturi 
Ia patru sau cinci hulubi să-i curăţi, şi îi taie în 
două, în lung, le pune sare şi îi bate cu muchia cuţitului, 


ca să se lăţească puţin, şi apoi iei pătrunjel verde, ceapă şi 
ciuperci şi maiurile (măruntaiele — n. n.) hulubilor, şi 

câteva sardele, piper, şi să le pisezi toate la un loc, apoi ia 
slănină şi o tai în frunze, subţire, apoi pune hulubii pe o 
hârtie albă şi pune frunzele cele de slănină pe hârtie şi 
întinde dinăuntru umplutură, şi pe deasupra iar slănină, şi 
aşa toate, şi să tai hârtia frumos, apoi îi pui pe un grătar 
uns cu unt şi îi frigi încet, până se gătesc (NOTĂ: 
folosirea hârtiei, pentru rumenire înăbuşită, inclusiv pe 
cărbuni, am mai prins-o, în copilărie; hârtia albă se 
impregnează cu grăsime şi cu apă şi devine ignifugă, 
carnea sau cârnaţii frigându-se, astfel, înăbuşit şi în suc 
propriu; la urmă, se îndepărtează foaia de hârtie şi se 
descoperă cea mai minunată friptură, şi care nu are 
grăsime, în ciuda folosirii unor felii subțiri de slănină, 
care şi ele de fapt fierb şi se rumenesc în suc propriu — n. 
n.). 


Nr. 17. Hulubi înăduşiţi 


Ia doi-trei hulubi, îi grijeşti, şi-i aşează bine şi 
frumos, punându-le sare, şi aşează în fundul tingirii 
câteva frunze de slănină, şi ceapă tăiată în frunze (rondele 
— n. n.), şi morcovi asemenea, şi pune hulubii deasupra şi 
lasă de şed înăduşiți până se rumenesc, apoi îi pune 
zeamă de carne şi puţin oţet, puţină coajă de lămâie şi 
piper întreg, şi lasă de fierbe bine, apoi strecoară prin 
sitişcă, pune puţin piper, două linguri smântână şi pune 
puii de hulub înăuntru şi îi lasă să fiarbă bine, şi, 
făcându-le împrejur o cunună de hamut (un „gâtar” de 
garnitură — n. n.) sau altă, le dă la masă. 

Nr. 18. Raci înădușşiţi 


După ce speli racii bine, pune o bucăţică de unt în 
o tingire, de se înfierbântă, şi pune o mână de pătrunjel 
verde, tăiat mărunţel, şi apoi pune şi racii întregi, sare, şi 
îi lasă puţin să fiarbă înăduşiţi, şi apoi le pune o lingură 
de smântână şi îi laşi până scad. 


Nr. 19. Ouă umplute 


Zece ouă să le răscoci (se fierb tarei — n. n.), şi 
apoi să le tai în două; fiind întâi curăţite, apoi să iei 
codițe de raci, tăiate mărunţel, o franzelă, luată coaja şi 
muiat miezul cu puţin lapte, şi pui în piuliţă (se poate şi 
în maşina de carne, şi în mixer — n. n.) racii, franzela, un 
ou întreg (crud, cu albuş şi gălbenuş — n. n.) şi cinci 
linguri de smântână, să iei o bucăţică de unt de raci; 
acestea toate să se piseze bine la un loc, apoi iei puţini 
raci tăiaţi, pui în tigaie puţine ciuperci tăiate, puţin 
pătrunjel hăcuit, puţină mazăre verde şi puţin unt de raci, 
şi le fierbi înăduşite până ce scad, apoi le laşi de se răcesc 
şi le amesteci cu celelalte la un loc, şi pui, pe jumătate, 
într-un calup uns cu unt, şi aşezi ouăle cele tăiate, şi 
deasupra pui cealaltă jumătate, şi o dai în cuptor. 

Nr. 20. Spanac de curechi 
vânăt 


Întâi se spală curechiul tare bine şi-l opăreşti de 
două ori cu apă clocotită, apoi îl pui de fierbe moale, şi, 
strecurându-l, îi faci rumeneală de aia galbenă, de făină 
cu grăsime, şi, tăind curechiul tare mărunţel, îl pui 
înăuntru, în rumeneală, ca să se prăjească bine, apoi îi pui 
două polonice de zeamă de carne, punând piper şi sare, o 
bucăţică zahăr, două linguri smântână, castane pe câte 
vrei, şi să-l laşi să fiarbă puţin, şi apoi îl pui pe farfurii, 
făcând garnitură împrejur cu cârnaţi sau pârjoale. 


Nr. 21. Limbă cu sos de sardele 


Fierbi limba în oală, o pui cu sardele, slănină 
tăiată, scoţi limba din oală, să-i iei pielea, apoi degrabă o 
spicuieşti cu sardele şi cu slănina cea tăiată, şi o pui în 
frigare; pui dedesubt, în tigaie, o bucăţică de unt, puţină 
smântână, să tot torni peste limbă de vreo trei ori, apoi o 
presori bine cu pesmet, să storci şi zeamă de lămâie, să 
mai torni sos încă o dată, şi o scoţi din frigare şi, punând- 
o pe farfurii, îi torni sosul deasupra şi-i gata de pus pe 
masă. 

Nr. 22. Răcituri de cap de vițel 


Despică capul de vițel şi-l fierbe cu sare şi cu 
puţin pătrunjel, şi pui şi două cepe şi puţin cimbrişor şi 
coajă de lămâie, îl scoţi şi-l pui în apă rece, şi în zeama 
cealaltă îl pui de fierbe cu un picior de vițel, şi piper 
întreg, şi cuişoare, până ce scade să rămână jumătate de 
oală, apoi o strecori prin petică (tifon, dar merge şi prin 
sită — n.n.) şi storci o lămâie, iar să o strecori, apoi scoţi 
ciolanele de la cap şi-l tai frumuşel, şi-l aşează pe calup, 
să torni zeama deasupra, şi-l laşi de se prinde. 


Nr. 23. Cârnăciori de raci 


Faci întâi clătite şi le laşi să se răcească, apoi le 
tai în patru, ca să se facă cârnăciori de un deget de lungi, 
iei vârfuri de sparanghel, ciuperci şi codițe de raci, 
ciupercile să fie mai înainte înăduşite cu un pic de unt, 
până ce se înmoaie; apoi iei toate acestea şi le toci la un 
loc; pui puţin unt de raci într-o tigaie şi-l înfierbânţi; să 
pui topitura înăuntru şi o laşi de se prăjeşte, apoi o iei de 
pe foc; pui un ou întreg şi un gălbenuş să le amesteci şi 
racii, de se prăjesc puţin, apoi întinzi, de o muchie de 
cuţit, tocătura pe petice (de clătite — n. n.), le faci 
cârnăciori (adică le rulezi — n. n.) şi îi aşezi frumos pe 
farfurii unse cu unt; şi, cu jumătate de ceas, până a nu da 
bucate, torni puţină smântână dulce şi le pui pe jeratic; de 
voieşti, le împodobeşti cu codițe de raci prăjite. 

Nr. 24. Ouă franţuzeşti 


lei ouă şi le fierbi vârtos, apoi freci puţin unt şi-l 
amesteci bine cu ouăle, şi pui şi puţin pătrunjel verde, 
apoi le faci chiar ca ouăle şi le moi în albuşul cel de ou şi 
le tăvăleşti bine în pesmet, şi le prăjeşti în unt, şi faci 
garnituri. 


Nr. 25. Spanac cu clătite 


lei patru ouă şi un polonic cu vârf de făină şi pune 
patru linguri de lapte şi amestecă bine, pune sare, pune 
unt în tigaie să se înfierbânte, şi apoi toarnă aluat subțire 
şi-l împunge cu cuțitul, şi lasă să se rumenească, şi când 
va fi rumen pe o parte, să întorci pe cealaltă; apoi să faci 
spanacul, după cum se face, şi pui un rând de spanac şi 
un rând de clătite, şi aşa le aşează la farfurii, fiind gata. 


Nr. 26. Friganele cu creier 


lei creieri şi îi tai mărunţel, cu sare, pătrunjel şi 
piper, şi le hăcuieşti la un loc, apoi tai felii subțiri de 
pâine, şi întinde pe o felie creierii, şi pune altă felie 
deasupra, şi apoi le tai tot felii de câte un deget de late, de 
lungi, le tăvăleşti în ouă şi în pesmet, le prăjeşti în 
grăsime şi le pune în supă. 

Nr. 27. Anghinare umplută 


Să iei anghinare şi să îi cureţi frunzele cele 
groase, şi să le fierbi cu apă, până ce se înmoaie, apoi 
freacă puţin unt, taie puţintică pâine muiată în lapte, şi 
scobeşti puţintel anghinarea şi miezul acela îl hăcuieşti 
ori cu puţină carne, ori cu gâturi de raci, şi le mesteci cu 
unt, apoi pune un ou înăuntru şi puţină sare şi piper, şi 
umple frunzele de anghinare şi le fierbi puţin, le aşezi pe 
farfurii şi le faci sos de smântână deasupra. 


Nr. 28. Cartofi cu sardele 


Să speli cartofii şi să îi curăţi, pune puţin unt într- 
o tingire şi-l topeşte; apoi, tăvălind fiştecare cartof în 
făină, îl pui în unt, şi îi faci, acoperiţi, untul să-i 
rumenească, apoi ungi o farfurie cu unt, toarnă puţină 
smântână, tai cartofii în rotiţe, iei puţine sardele şi le 
curăţi, le tai subțiri şi pui printre cartofi, presuri pe 
deasupra pesmet, pui într-o tigaie puţină grăsime şi 
puţină ceapă tăiată, de se topeşte, şi opăreşti cartofii; apoi 
îi mai pui puţin pe jeratic. 

Nr. 29. Curechi nemţesc 
umplut 


Iei căpăţânile nu prea mari şi le scobeşti înăuntru, 
apoi iei şi miezul acela scobit şi-l fierbi cu sare, pe urmă 
iei carne şi o hăcuieşti cu puţină ceapă, cu puţină pâine 
muiată, şi cu curechiul acela fiert, mărunţel, apoi freci 
puţin unt, pui înăuntru două ouă întregi, puţină sare, piper 
şi două linguri de smântână, şi le mesteci toate bine la un 
loc, apoi umpli curechiul acel scobit, apoi îi faci iar calup 
de curechi, îl leagă cu aţă şi îl fierbi în apă cu sare, apoi îl 
tai felii şi le aşează în farfurii, şi le faci un sos deasupra. 


Nr. 30. Caralabii rumene 


lei caralabiile (guliile, de la germanul „Kohlrabi” 
— n. n.) şi le curăţi, şi le tai lungăreţe, apoi topeşti puţin 
unt şi le pune înăuntru, şi le lasă până se înmoaie, dar le 
mesteci, ca să nu se ardă; apoi pune două linguri de făină 
şi două linguri de zeamă, şi puţină sare, şi laşi de fierb, 
până se rumenesc. 


Nr. 31. Uger de vacă 


Fierbi ugerul până se înmoaie, îl tai bucățele 
subțiri, le ungi cu unt şi le tăvăleşti în pesmet; apoi le pui 

în grăsime, să nu se rumenească prea tare, le aşează cu 
puţină smântână şi pătrunjel, şi le lasă să scadă. 


Nr. 32. Cârnăciori de carne 


lei nouăzeci dramuri de carne (un dram — 3,18- 
3,23 grame, deci cam 300 grame — n. n.) de carne şi o 
hăcuieşti mărunţel cu pătrunjel verde, apoi iei puţină 
pâine muiată în lapte, iei o bucată unt cât un ou şio 
freacă puhav, pune două ouă întregi şi un gălbenuş, şi le 
mestecă cu topitura, pune puţină coajă de lămâie, sare, 
piper, două linguri de smântână, două linguri de pesmet, 
şi le mesteci bine, apoi faci cârnăciori (rulouri — n. n.), îi 
tăvăleşti în ouă, în pesmet, să se prăjească în grăsime 
(avem, deci, o reţetă veche de chiftele — n. n.). 


Nr. 33. Pârjoale umplute 


Faci pârjoale, sau din carne de vițel, sau de miel, 
dar nu tocate şi le fierbi în zeamă; apoi le pune pe o 
farfurie. Pentru douăsprezece pârjoale, iei nouăzeci de 
dramuri (cam 300 grame -— n. n.) de carne friptă, puţin 
miez de pâine muiată în lapte şi le hăcuieşti la un loc 
împreună, apoi puţină măduvă, coajă de lămâie, 
pătrunjel, sare, piper, două ouă şi le mesteci bine la un 
loc; apoi întinde tocătura aceasta pe pârjoale, deasupra, 
nu prea gros, le pune în tingire cu puţină grăsime şi le 
lasă de fierb înăduşite, până se gătesc, apoi le pune pe 
farfurii şi le faci un sos. 

Nr. 34. Limbă umplută 


Să fiarbă limba până s-a muia, care apoi se curăţă; 
pe urmă o despică de-a lungul şi scoate carnea aceea de 
la mijloc, apoi taie carnea aceea şi puţină pâine muiată în 
lapte, freci douăzeci dramuri (circa 65 grame — n. n.) unt 
puhav, pui două ouă întregi şi două gălbenuşuri, sare, 
piper, coajă de lămâie, pătrunjel, şi apoi umpli limba; o 
leagă bine cu sfoară, o ambalează în hârtie, şi o frige în 
cuptor; apoi îi faci sos de sardele sau alt sos şi toarnă 
deasupra (desigur, după ce le-aţi scos din cuptor sau de 
pe jar şi aţi îndepărtat hârtia, care le-a făcut să se frigă în 
sos propriu; şi reţeta asta am mai prins-o, în copilărie — n. 
n.). 


Nr. 35. Mâncare de miel 


Tai felii de carne macră, le bate şi le sărează; apoi 
le pune în tingire cu puţin unt, pătrunjel, ceapă, morcov, 
cimbru, coajă de lămâie, toate tăiate mărunţel, le pui în 
unt, şi feliile de carne deasupra, şi le lasă de se rumenesc; 
apoi scoţi bucăţile de carne şi mai pui puţină grăsime, 
două linguri de făină, puţină zeamă peste feliile cele 
tăiate, puţină smântână, şi le laşi de fierb; apoi strecoară 
sosul prin sită (păcat, ar fi trebuit să-l paseze, ca să-i dea 
consistență! — n. n.), şi pune carnea înăuntru, în sos, şi 
pune să mai fiarbă puţin. 

Nr. 36. Felii de carne umplute 


Iei felii de carne rotunde şi le bate bine, apoi iei 
carne friptă şi puțină pâine muiată în lapte şi le taie 
mărunţel, apoi pune câţiva zbârciogi (bureţi — n. n.) şi 
coajă de lămâie, şi puţin piper, două ouă, două linguri de 
smântână, şi le mesteci bine la un loc; apoi întinde 
tocătura cu feliile ce carne, le pune în tingire puţină 
grăsime sau slănină, le aşează pe Jăratec până se 
rumenesc; apoi pui într-o tingire puţină grăsime, două 
linguri de pesmet, puţină zeamă, cincizeci dramuri (circa 
160 grame — n. n.) de smântână, puţină floare de şofran, 
zeama de la jumătate de lămâie, şi le laşi să fiarbă bine; 
aşează feliile de carne pe farfurii şi toarnă sosul deasupra; 
asemenea se face şi de căprioară. 


Nr. 37. Piept de căprioară cu 
Sos 


Să speli pieptul de căprioară şi să tai coastele şi să 
le sărezi, să le pui în tingire şi să pui: vin, oţet şi apă, apoi 
să pui o ceapă împănată cu cuişoare înăuntru, cimbru, 
rozmarin, piper, şi lasă pieptul de căprioară acolo, până s- 
a muia, apoi îl scoate, pune într-o tingire puţin unt, trei 
cepe mici tăiate, şi pune pieptul înăuntru, şi lasă să se 
rumenească pe amândouă părțile; apoi pui trei linguri 
pesmet peste piept şi-l mai laşi puţin, să se rumenească, 

toarnă peste el oţet din cela în care a fiert pieptul, pe atâta 
cât trebuie pentru sos, pune puţină smântână şi coajă de 
lămâie, puţin zahăr ars şi-l mai laşi, jumătate de ceas, de 
mai fierbe; apoi pune-l în farfurie şi toarnă sosul dea- 
supra. 


Nr. 38. Friganele umplute cu 
migdale 


Patruzeci dramuri (circa 130 grame — n. n.) de 
migdale pisate, pui trei gălbenuşuri şi omăt (probabil 
albuş fiert — n. n.) de la două albuşuri, coajă de lămâie şi 
douăzeci dramuri (circa 65 grame — n. n.) zahăr, şi le 
mesteci până ce se îngroaşă, apoi taie felii de pâine, de un 
deget de groase, şi întinde migdalele pe felii, şi pui alte 
deasupra, le tăvăleşti în gălbenuşuri de ou şi le prăjeşti în 
grăsime de vacă; după ce se prăjesc, le pui pe farfurii şi le 
presuri cu zahăr şi scorţişoară, şi torni deasupra vin fiert 
cu zahăr şi le pui, sus şi jos, Jăratic. 


Nr. 39. Muşchi împănat de 
vacă sau de vițel 


Să iei muşchiul, să-l grijeşti frumos şi să-l sărezi, 
apoi să iei o parte oţet şi două de apă, pune vreo câteva 
cepe, morcovi şi coajă de lămâie, două frunze de dafin şi 
piper întreg, şi le fierbi bine, apoi le torni fierbinte peste 
muşchi, îl laşi douăsprezece sau douăzeci şi patru 

ceasuri, înăuntru, la răcoare; apoi iei mușchiul şi-l 
împănezi, făcând trei sau patru rânduri; pe urmă iei ceapa 
şi morcovii şi le pui în tingire, şi muşchiul deasupra, pui 
deasupra jăratic şi îl laşi două ceasuri, să fiarbă încet, 
până se rumeneşte, apoi toarnă o litră (un sfert de litru — 
n. n.) smântână peste muşchi, şi-l mai lasă un sfert de 
ceas la foc, până se rumeneşte sosul, apoi pui muşchiul în 
blid şi sosul deasupra. 


Nr. 40. Muşchi de vițel învelit 


Să iei muşchi sau carne macră, să o prăjeşti şi să 
tai felii subțiri, să le baţi cu cuțitul şi sare puţin; carnea 
rămasă să o toci mărunt cu pătrunjel verde, coajă de 
lămâie, pâine muiată în lapte şi puţină smântână; apoi 
întinzi tocătura aceasta subțire pe feliile de carne şi le 
înveleşti (rulezi — n. n.) rotunde, apoi pui în tingire puţină 
slănină sau grăsime, ceapă, frunze de dafin, ceva cimbru 
şi morcovi, toate tăiate felii, pui feliile cele învelite 
(rulourile de carne — n. n.) deasupra, le sărezi şi torni 
deasupra oţet şi apă, cât să le cuprindă, şi le laşi să fiarbă; 
când sunt gata, pui carnea în blid şi torni sosul, cât 
trebuie, prin sită. 


Nr. 41. Felii de carne învelite 
Să iei carne şi să tai felii lungăreţe şi late ca mâna, 


dar de groase ca muchia de cuţit, le bate şi le sărează, 
apoi fierbi creieri cu sare, iei pieliţa de pe dânşii, îi toci 


22 


mărunt şi-i scazi, cu pătrunjel, în grăsime, pui puţină 
ceapă, sare, piper, o mână de pesmet, şi o lingură de 
zeamă, şi le laşi puţin să fiarbă, şi să se răcorească; apoi 
tai mărunt o bucăţică de slănină, o amesteci cu tocătura 
aceea, o întinzi pe feliile de carne, o înveleşti şi o legi cu 
aţă; apoi pui în tingire grăsime, ceapă şi morcovi, cu 
carnea deasupra, şi le laşi să scadă şi să se rumenească, 
scoţi feliile şi pui două linguri de făină să se rumenească; 
apoi pui zeamă, puţin oţet şi coajă de lămâie, şi laşi să 
fiarbă, strecori sosul, pui carnea lor înăuntru şi două 
linguri de smântână, şi mai laşi să scadă; apoi aşezi feliile 
acelea învelite, pe rând, pe blid, torni sos deasupra şi 
presuri cu coajă de lămâie. 


Nr. 42. Aluat pentru bucate 


Să iei câtă făină, atâta şi unt, îl sărezi, tai untul 
felii în făină, mesteci cu sucitorul bine, dar nu cu mâna, 
pui două ouă şi atâta smântână, cât să nu fie prea vârtos, 
şi îl mesteci bine cu un cuţit. Aluatul acesta nu trebuie să 
fie nicicum vârtos şi nicicum atins cu mâna, îl întinde de 
trei ori, cât se poate de subțire şi tot îl strânge, din toate 
colţurile, şi îi pune făină numai cât trebuie. Aluatul acesta 
se poate întrebuința la orice vrei, şi untul trebuie să fie 
moale. 


Nr. 43. Aluat de pastetă 

Pune pe o masă 220 dramuri făină (un dram — 
3,18-3,23 grame, deci cam 700 grame), taie felii 132 
dramuri unt (cam 400 grame) şi 44 dramuri de grăsime 
proaspătă (deci cam 170 grame) şi o mestecă bine cu un 
sucitor, pune sare, două ouă întregi şi două gălbenuşuri, 
opt linguri de smântână şi-l mestecă bine cu un cuţit, 
întinde-l de două ori, apoi îl pune în patru şi îl lasă, un 
ceas, să se odihnească, apoi îl întinde ca muchea de cuţit 
şi fă ce vrei cu dânsul. 


Nr. 44. Aluat de pastetă frecat 


Să freci puhav 177 dramuri grăsime proaspătă 
(cam 600 grame), pune zece linguri de vin, una câte una, 
şapte gălbenuşuri, amestecă bine, un ceas, apoi pune 
făină cât să nu fie aluatul nici vârtos, nici tare moale, mai 
pune două linguri de vin şi două de smântână, coajă de 
lămâie; apoi întinde aluatul pe un calup şi pune înăuntru 
ce mâncare vrei şi o coace încet, şi toarnă sosul, după ce 
vei tăia-o, deasupra. 


Nr. 45. Pastetă de tocătură 


Să iei 177 dramuri carne de vițel (cam 600 
grame), puţină ceapă, coajă de lămâie, pesmet muiat în 
lapte, le toacă tare mărunt cu carnea şi pune două ouă 
întregi înăuntru şi le amestecă; pune trei ouă, o bucăţică 
de unt şi puţin lapte, le fierbe ca un aluat şi le strânge şi 
le pisează la un loc cu celelalte; pune acele două ouă sus 

arătate înăuntru, apoi faci o mâncare de maiuri 
(măruntaie — n. n.) cu puţin sos cu zeamă de lămâie, faci 
aluatul cu Nr. 42, şi pune pe fundul unei tingiri de un 
deget aluat, apoi pune jumătate de topitură de cele de 
deasupra, pune mâncarea cea de maiuri, şi apoi ceealaltă 
tocătură şi o face rotundă, întinde aluatul şi taie dungi cu 
rotiţa cea cu zimţi şi le pune peste tocătură ca un grătar, o 
ungi cu ou deasupra şi o coace, trei sferturi de ceas; când 
o pune pe farfurii, poate să se împodobească, pe unde 
sunt borticele, cu vârfuri de sparanghel sau cu gâturi de 
raci. 


Nr. 46. Pastetă de hulubi 


Să grijeşti şi să sărezi hulubii şi să-i laşi să fiarbă 
puţin înăduşit, cu puţin vin, zeamă, ceapă, frunze de dafin 
şi coajă de lămâie; apoi să faci un faş cu carne de vițel, 
sos de miel, puţină măduvă şi maiurile de la hulubi, sare, 
piper, coajă de lămâie; ungi cu acest faş hulubii, fă o 
pastetă cu Nr. 43 sau 44, pune hulubii înăuntru, fă şi 
capacul tot de pastetă, ungi cu albuş de ou, şi o coace, şi 
o pune pe farfurii, şi o taie deasupra; orice sos vrei 
toarnă, şi-apoi pune capacul deasupra şi pune pe masă. 


Nr. 47. Fasole, mazăre şi bob 
verde de murat 


Să pui un cazan cu apă să fiarbă, şi după cea 
fierbe cazanul, să pui fasolele în cazan, numai să le dai în 

undă şi, apoi, degrabă să le scoţi, să le pui pe o masă, să 
le usuci la soare, până când s-ar usca; dar numai fasolele 
de harag; asemenea mazărea şi bobul. 


Nr. 48. Mazăre verde, cu 
marole căpăţâne 


Tai marolele (salata verde — n. n.) în patru părți şi 
le opăreşti cu apă clocotită, scurgi apa, apoi pui în tingire 
unt sau grăsime şi un rând de mazăre verde, şi un rând de 
marole, şi, la mijloc, un pui prăjit, şi laşi să scadă, 
acoperite, până ce se înmoaie toate; apoi pune puţină 
făină şi pătrunjel, laşi să se rumenească puţin, pune 
zeamă cât se cuvine, şi să mai fiarbă puţin; apoi aşază 
frumos în blid. 


Nr. 49. Mazăre verde în 
grăunţe 


Dezghiocând mazărea numai grăunţele, fiind 
tânără, o arunci în apă, când clocoteşte, şi o laşi să ia un 
clocot bun, apoi o strecori prin sită bine şi o presuri pe 
tavă, şi o dai la cuptor, care să nu se înfierbânte, ci pe 
încetul să se poată usca, şi, când îi vrea să faci bucate, s-o 
pui în apă rece, să fiarbă. 


Nr. 50. Păstrarea mazării verzi 

Să umpli cu mazăre grăunţe o butelcă şi s-o astupi 
cu dop bine, şi s-o pui într-o tingire cu apă rece, să fiarbă, 
un ceas şi jumătate; şi apoi, luând-o de la foc, o vei lăsa 
tot în acea tingire, până se va răci, şi, scoţând-o, vei 
rândui butelca şi o vei pune la un loc uscat. 


Nr. 51. Mâncare dulce de 
morcovi 


Să iei o litră şi jumătate de morcovi (o litră — 250- 
300 grame) tăiaţi lungăreţi şi subţiri, să li se dea mai întâi 
un clocot şi să se scurgă bine de apă, apoi să se pună într- 
o altă tingire curată, cu o litră de zahăr sfărmat şi să se 
toarne deasupra apa clocotită până le va acoperi peste tot. 
După ce va scădea apa pe jumătate, să se pună coajă de 
lămâie, cât se va socoti de trebuinţă, şi, după ce va mai 
scădea, încât să rămână ca patru linguri de apă numai, să 
se stoarcă zeama de la două lămâi; aşa fiind gata, să se 
aşeze pe farfurii şi să se dea fierbinte la masă. 


Nr. 52. Maiuri de gâscă cu sos 


Să sărezi maiurile şi să le împănezi cu coajă de 
lămâie, pune într-o tingire puţină grăsime sau unt, ceapă 
tăiată, şi maiurile şi mărar, şi le lasă să fiarbă puţin, pune 
puţină făină şi lasă să rumenească puţin, pune zeamă şi 
smântână, câteva picături de oţet şi piper, lasă mai ia un 
clocot şi apoi aşează-le. 

Nr. 53. Găluştele de smântână 
cu raci 


Iei douăzeci dramuri (un dram — 3,18-3,23 grame) 
de unt şi le freci puhav, pui patru ouă întregi, unul după 
altul, pui patru linguri de smântână, puţină sare, apoi pui 
făină într-însul cât trebuie să fie de gros aluatul, pui 
jumătate oca lapte (1,25 1 în Muntenia şi 1,288 1 
în Moldova) în tingire, să fiarbă, şi faci găluştelele cu 
lingura, le pui în lapte ca să fiarbă cât trebuie, iei gâturi 
de raci hăcuite, ungi o farfurie cu unt şi aşezi un rând de 
găluştele, presuri raci de cei hăcuiţi şi puţină smântână, şi 
aşa le aşezi până ce se mântuie; însă pe deasupra pui 
gâturi de raci întregi, şi smântână să le pui, raci şi sus, şi 
Jos; şi le lasă să fiarbă, să se rumenească. 


Nr. 54. Găluştele de griş 


Să freci o bucăţică de unt puhav, bate înăuntru 
două ouă unul după altul, pune şi cinci linguri de griş, 
sare şi două linguri de smântână, amestecă toate bine la 
un loc, faci găluştele, prăjeşte-le în grăsime, apoi pune-le 
în supă, să mai ia vreo două clocote. 

Nr. 54. Găluştele de creier 


Să iei creieri, să-i cureţi de pieliță şi să-i toci 
mărunt cu pătrunjel, pune şi două ouă, sare, piper şi 
usucă-i puţin pe jăratic cu puţin unt, apoi să-i pui să-i 
pisezi cu puţină pâine muiată în lapte, freacă puţin unt de 
raci şi amestecă cu tocătura, pune şi un ou şi puţin 
pesmet, faci găluştele şi le fierbi în supă. 


Nr. 56. Găluştele de raci 


Să moi pâine în lapte şi să o toci mărunt cu codițe 
de raci, pătrunjel, coajă de lămâie, apoi iei unt de raci de 
mărimea unui ou, îl freci, înăuntru pui raci, două ouă 
întregi şi un gălbenuş, sare, două linguri smântână, puţin 
pesmet, le mesteci toate bine la un loc, fă găluştele şi le 
fierbe în supă. 


Nr. 57. Găluştele de pesmet cu 
migdale 
Să freci 40 dramuri unt (un dram — 3,18-3,23 


grame) şi, frecându-l, să pui câte puţină apă înăuntru, 
apoi pune o mână de migdale pisate, şapte ouă şi atâta 

pesmet ca să se facă aluatul cam vârtos, fă găluştele şi le 
fierbe în supă; aceasta este pentru paisprezece persoane. 


Nr. 58. Găluştele de carne 


Să iei 177 dramuri carne tocată şi o amesteci cu o 
litră lapte şi cu două ouă, pui două sau trei mâini de pâine 
muiată în lapte, torni şi unt topit, de mărime ca jumătate 
de ou, puţină floare de nucuşoară, şi frământă bine 
aluatul, fă găluştele şi le fierbe în zeamă. 


Nr. 59. Maiuri de gâscă cu cere 
de orez împrejur 


Să iei maiuri de gâscă, le speli, le sărezi, le pui în 
tingire; supt maiuri pui nouă sau zece felii de ceapă şi 
morcovi, în roate tăiaţi, împănezi maiurile cu cuişoare, 
apoi pui jumătate litră smântână, o mână pesmet şi câteva 
bucățele unt sau grăsime bună, acoperi cu capacul, pui 
dedesubt şi deasupra jăratic şi le laşi, un ceas, să se coacă 
bine; apoi scoţi maiurile şi iei grăsime de pe sos, şi peste 
celelalte rădăcini şi cuişoare pui câteva linguri zeamă şi 
să le scazi degrabă; apoi aşezi maiurile în farfurie, unde 
trebuie să fie gata cercul acel de orez, şi torni sosul pe 
dânsul. Cercul acela de orez se face în următorul chip: să 
pui o bucăţică unt să se înfierbânte, să pui înăuntru 
pătrunjel verde hăcuit, pui şi 83 dramuri orez, taie şi o 
ceapă în patru, pui puţin piper, apoi le laşi toate acestea 

să fiarbă un ceas şi tot pui, din vreme, în vreme, câte 
puţină zeamă, ca să nu se rumenească orezul; îndată ce se 
va muia orezul, să scoţi ceapa şi piperul afară şi să pui o 
bucăţică de unt de raci, apoi pui în altă tingire o bucăţică 
de unt, să se înfierbânte, pui puţin pătrunjel verde şi vreo 
câteva ciuperci tăiate, şi le laşi să scadă, punând şi puţin 
piper pisat; când va fi scăzut, să pui puţină făină, o 
lingură sau două smântână, şi iarăşi să scadă; din orezul 
mai sus zis să faci să faci, împrejurul farfuriei, un cerc 
frumos şi apoi pui, de-a curmezişul, un rând de ciuperci 
şi un rând de gâturi de raci, tot de câte două degete unul 
de altul departe, ca să fie ca o cordea, apoi, fiind cercul 
gata, vei pune maiurile de gâscă, cu sosul lor. 


Nr. 60. Raţă sălbatică friptă 


Raţa, după ce-i grijită, o pui într-o farfurie, şi 
fierbe oţet, amestecat cu puţină apă şi cu o bucăţică de 
coajă de lămâie, şi cu frunze de dafin, şi cu enibahar, ţi 
apoi, clocotită fiind, torni peste rață şi o laşi de şede vreo 
două zile, apoi iei rața şi o întinzi cu dese rânduri de 
slănină pe piept, pui rața în frigare şi pui oţet, din cel în 
care a şezut rața, cât socoteşti că trebuie pentru salce, şi 
pui şi o lingură de smântână, şi tot torni peste rață, până 
ce se frige; după ce-i friptă, o pui pe farfurie şi torni salea 
deasupra, şi o dai la masă. 


Nr. 61. Friptură de spinare şi 
de but de căprioară 

lei butul sau spinarea spălată curat, şi o pui să 
şadă două ceasuri în sare, apoi pui oţet amestecat cu apă 
într-o ulcică şi pui două cepe întregi, vâră patru cuişoare 
în cepe, o ţelină şi un căţel de usturoi, două frunze de 
dafin, coajă de lămâie, vreo câteva fire de ienupăr şi 
puţin piper întreg; aceste toate se fierb cu oţet şi, fiind 
clocotit, pui butul în strachină şi torni oţet deasupra ca să- 
| cuprindă, şi-l laşi două sau trei zile, opărindu-l, în toate 
zilele, câte de două ori, tot cu acel oţet; apoi iei pielița 
cea vânătă de pe dânsul şi-l împănezi foarte des cu 
slănină, îl pui în frigare şi pui oţet de cel strecurat în 
tigaia cea de sub frigarea cu friptura, cât socoteşti ca să 
aibă salce; pui şi o lingură de smântână şi, frigându-se, să 
tot torni deasupra salce de aceea, până se va frige bine, 
apoi, punând pe farfurii, torni salcea deasupra şi-i gata. 


Nr. 62. Pui prăjiţi cu unt 


Puiul, grijit foarte curat şi tăiat în patru, îl sărezi 
pe cât trebuie şi îl laşi să şadă un ceas, apoi, punând unt 
mult în tigaie de lut, laşi să clocotească şi apoi, tăvălind 
bucăţile de pui în făină de grâu, le moi pe urmă în apă 
rece şi apoi, tăvălindu-le în pesmet de franzelă, le pui în 
tigaia cu unt şi, rumenindu-se bine pe o parte, le întorci 
pe ceea parte, ca să se rumenească deopotrivă, şi sunt 
gata. 


Nr. 63. Miel prăjit friptură 

Iei carne de miel şi tai tot felii, şi pe urmă o fierbi 
cu puţin unt, apoi, după ce se răcoreşte, o tăvăleşti în ou 
şi o presari bine cu pesmet, şi o prăjeşti în grăsime, apoi 
o pui în farfurii şi pune pătrunjel pe deasupra. 


Nr. 64. Curcan umplut 


Să 1ei un curcan, să-l grijeşti şi să-i tai pielea, de-a 
lungul, pe spate şi, apoi, cu un cuţit să-i tai ciolanele până 
la aripi şi picioare, ferind de a tăia pielea, apoi ia ca o 
jumătate ocă carne de vițel, un mai de gâscă şi puţină 
slănină şi le toacă, dar nu prea tare mărunt, ia şi câteva 
trufe sau ciuperci şi, asemenea tocate, le pune la un loc, 
de scad, cu puţin unt, pătrunjel verde, hagimă, sare şi 
piper, apoi le pune într-o strachină, punând un ou întreg 
şi un gălbenuş, şi le mestecă bine; cu aceasta umple 
curcanul şi îi coase pielea pe spate; după aceasta, taie 
felii de slănină tare subțiri, cu care înveleşti curcanul, şi-l 
leagă pe deasupra cu aţă, apoi îl aşează în tingire şi-i 
pune trei linguri de zeamă de vacă, jumătate de litră de 
vin alb, puţin pătrunjel verde şi hagimă, şi-l lasă încet de 
fierbe, şi, când îi curcanul destul de moale, îl scoate şi-l 
pune într-un loc să nu se răcească, apoi ia grăsime de pe 
sos şi-o strecoară printr-o sită şi-o lasă de fierbe până 
rămâne numai puţină, şi atuncea, dezlegând slănina de pe 
curcan, îl aşează pe farfurii şi-i toarnă deasupra acel puţin 
sos, şi prinprejurul farfuriei aşează cartofi mici prăjiţi. 

Nr. 65. Pui prăjiţi 


Să grijeşti puii şi să-i tai în patru, să-i sărezi, bate 
omătul de la două ouă, unge puii şi presoară cu pesmet, şi 
să-i prăjeşti frumos, şi le pune garnitură. 


Nr. 66. Pui umpluțţi şi fripţi 


Să-i grijeşti şi să-i sărezi, scoate maiurile şi 
stomacurile şi le hăcuieşte cu pătrunjel; apoi pune două 
ouă, patru linguri pesmet rumenit în unt, sare şi puţină 
smântână, umple puii, leagă-i cu aţă şi-i frigi în frigare, şi 
tot îi unge cu unt; când vor fi gata, îi aşează cu pătrunjel. 


Nr. 67. Caşcaval de vacă 


Îndată ce va mulge laptele, să-l pui într-o căldare 
de trei vedre sau după mulțimea laptelui şi, dându-i cheag 
foarte puţin, să-l pui pe foc, pe socoteală ca tocmai pe la 
al treilea ceas să se închege, şi necontenit să-l mesteci cu 
mâna, până nu va mai putea suferi mâna înăuntru, şi pe 
urmă, amestecându-l cu o crăcană, până când se va face 
laptele, în colţuri, cu alunele şi când acele colţuri or 
începe a se lipi unul de altul, atunci să-l pui în 
strecurătoare şi să-l pui în tipar: şi sare zgrunţuroasă să-i 
dai în patru rânduri: întâi puţin, al doilea — după trecere 

de 12 ceasuri, mai multă, al treilea — după 24 ceasuri, şi 
mai multă, şi al patrulea, iarăşi la 24 ceasuri; apoi să-l 
scoată din tipar şi să-l mai pună pe o scândură, la teasc, 
unde să şadă vreo patru-cinci zile; tiparul să fie rotund şi 
de mărimea unei site. 


Nr. 68. Brânză zburată 


Laptele de vacă, îndată ce se va mulge, să se pună 
pe foc, să fiarbă; şi, fierbând, iei lapte acru de oi cu un 
polonic; îl pui în lapte până ce cuprinde laptele deasupra 
şi-l laşi de fierbe până ce se corăsleşte, pe urmă îl torni în 
strecurătoare, îl laşi de se strecoară bine şi, apoi, îl scoţi 
din strecurătoare şi pui boţul pe lest, până ce se scurge 
bine, şi-l iei, pe urmă, la frământat, până ce se face ca o 
alifie; apoi îi dai sare câtă trebuie şi iarăşi să frămânţi 
bine, şi, punând în putină puţină sare, baţi brânza cu un 
pilug şi presari şi deasupra puţină sare; să-i pui frunză de 
alun şi să baţi lut deasupra. 


Nr. 69. Carne murată 


Iei buturile şi carnea cea macră de la o vacă şi o 
grijeşti frumos de vine şi piele, apoi tai bucăţi de două 
sau trei ocă şi le aşezi în putină, punând un rând de carne 
şi unul de sare, şi mirodenii în următorul chip: la o ocă de 
sare, 50 dramuri (un dram — 3,18-3,23 grame) silitră, 25 
dramuri piper, 25 dramuri enibahar, 25 dramuri frunze de 
dafin şi puţin usturoi; şi pui un rând de carne, unul de 

sare cu silitră şi mirodenii, şi aşa, până ce umple putina, 
şi pui teasc; peste o săptămână, se poate mânca această 
carne fiartă; această carne se poate pune la foc ca jam- 
boanele. 


Nr. 70. Muşchi 


lei muşchi de vacă sau de mascur şi îl grijeşti tare 
bine, apoi îi speli cu apă; şed două sau trei zile în apă, 
apoi îi scoţi şi îi aşezi într-o covată, punând un rând de 
muşchi şi unul de sare, la o ocă de sare — 50 dramuri 
silitră, 25 dramuri piper şi puţin usturoi; pune un rând de 
muşchi şi unul de sare cu silitră şi piper, şi aşa, tot 
rânduri, rânduri, apoi torni vin până îi cuprinde şi şed aşa 
trei sau patru zile, pe urmă, scoţându-i din vin şi 
punându-i pe o masă, le pune teasc, trei zile, apoi îi bate 
tare bine cu muchia satârului pe amândouă părţile, după 
aceea îi torni cu grăsimea înăuntru şi îi bagă în maţe de 
vacă nici subţiri, nici tare groase şi îi înveleşte cu sfoară 
în laţ; îi lasă la vânt, două zile, apoi îi pune la fum; după 
două săptămâni, se pot mânca; când vor şede trei sau 
patru săptămâni la fum, apoi să-i iei şi să-i aşezi într-o 
ladă cu cenușă cernută şi vor şede tare bine afară. 


Nr. 71. Saleamuri 
lei carne macră şi buturile de mascur şi o grijeşte 


tare bine, apoi hăcuieşti şi o pisezi până se face moale; 
apoi iei slănină şi o hăcuieşti, şi o amesteci cu carnea; pui 

şi sare, la o ocă de sare 50 dramuri (un dram — 3,18-3,23 
grame) silitră, şi piper cât vei socoti, şi puţin usturoi; 
amesteci acestea cu carne bine, şi apoi îi umpli în maţe 
de vacă tare îndesat, cu puşca cea de cârnaţi, şi îi 
înveleşti cu sfoară în laţ; îi pui, două sau trei luni, la vânt, 
apoi îi pune la fum şi urmează ca cu muşchii (când vor 
şede trei sau patru săptămâni la fum, apoi să-i iei şi să-i 
aşezi într-o ladă cu cenuşă cernută şi vor şede tare bine 
afară). 


Nr. 72. Limbi 


lei limbile şi le grijeşte bine, le aşează la putină 
un rând de limbi şi unul de sare, la o ocă sare, 50 dramuri 
silitră, şi puţin usturoi, şi aşa, rânduri, până se umple 
putina, şi pui teasc; după ce vor şede zece zile, pe o parte, 
apoi le întorci pe cealaltă parte, şi, şezând alte zece zile, 
apoi le scoţi şi le pui, ziua, la vânt, noaptea — la teasc, 
până ce zvântează; aşa le pui la fum. 


Nr. 73. Dobă de curcan 


lei un curcan, îl grijeşti şi-l pui să fiarbă, apoi 
scoţi binişor pielea de pe dânsul, şi scoţi şi cartea de pe 
ciolane; faci din carne tocătură mărunţică cu miez de 
pâine, pui înăuntru cinci sau şase ouă, după mulţimea 
tocăturii, apoi pui puţină sare, piper, enibahar, scorţişoară 
şi coajă de lămâie, şi să amesteci tare bine la un loc, apoi 
faci o turtă de un deget de groasă din tocătură; şi tai tot 

ciubuce de limbă, jambon, picioare de vacă, iepure, 
slănină şi castraveți muraţi, şi pui tot rânduri. 

După ce umpli turta de tocătură de mai sus, o 
îndoieşti în două şi o înveleşti în pielea cea de curcan, şi 
o pui într-o pânză curată, legată la capete, şi o fierbi în 
zeama în care a fier curcanul; după ce este fiartă, o iei şi 
o pui la teasc, să tipărească, şi este gata. 


Nr. 74. Pastramă de vacă 


Să iei un juncan gras, să se scoată toată carnea cea 
macră şi cu grăsime, apoi să se taie tot bucăţi câte de 
două ocă, şi numai de trei degete de groase, apoi să le pui 
într-o covată şi să tot pui un rând de carne de aceea şi un 
rând de sare; şi în toate zilele să se întoarcă, să le ţină opt 
zile aşa; apoi, după opt zile, să le iei, să le speli în două 
ape şi, tăind o bucăţică, să o frigi, ca să vezi de este 
destul de sărată — de va fi prea sărată, să o mai speli o 
dată, apoi, punând o pânză pe o masă, să aşezi bucăţelele 
de carne pe pânză, să pui altă pânză deasupra şi teascul, 
şi se şade tescuite 24 de ceasuri; apoi să iei jumătate ocă 
silitră, 100 dramuri chimion cernut, 20 căpăţâni usturoi şi 
cinci chipăruşi, pisate, le amesteci bine la un loc şi le moi 
cu o ocă de vin bun; apoi iei acele bucăţi şi le ungi cu 
acele mirodenii, şi pe o parte, şi pe alta, şi le pui să şadă, 
o zi, într-o covată, ca să ia miros, apoi le înşiri pe o 
sfoară şi le pui afară, ca să se zvânteze bine; când vor fi 
bine zvântate, se pot mânca crude şi fripte, 

Nr. 75. Pastramă de mascur 


Să iei piciorul cel de porc, scos pentru pastramă, 
Şi, spălându-l bine, să presari peste el silitra 
trebuincioasă, enibahar, sare şi usturoi, şi să-l pui în 
salamură, să şadă trei săptămâni; şi, pe urmă, îl scoţi şi îl 
ţii, trei zile, la teasc, şi, după aceea, îl pui la fum, unde să 
stea patru săptămâni, însă la fum de măsură; şi apoi o iei 
de la fum şi, de voieşti, o fierbi cu vin, în care pui trei 
cepe, frunze de dafin şi rozmarin, şi laşi de fierbe un ceas 
Şi jumătate sau cel mult două ceasuri, şi atunce-i gata. 


Nr. 76. Cum se fierbe 
jambonul 


ÎL pui, întâi, de fierbe, o jumătate de ceas, numai 
cu apă, apoi peste apa aceea pui vin mai puţin decât apa, 
pui şi chimion, enibahar şi ce alte mirodenii voieşti, apoi, 
după ce fierbe, îl scoţi din apă şi, după ce se răceşte bine, 
este gata. 


Nr. 77. Jamboane 
La jamboane, îndată ce le vei scoate, calde încă 


fiind, să pui 250 dramuri (un dram — 3,18-3,23 grame) 
silitră pisată, punând câte o mână bună de silitră de 

fiecare jambon, ţinându-l până a doua zi numai în silitră; 
şi, a doua zi, le pui sare până se fac albe, şi, punându-le 
tot câte două, carne la carne, şi întorcându-le în toate 
zilele, le stropeşti cu salamura care îi lăsată dintrânsele; 
şi le pui, şapte zile, dacă sunt mici, iar dacă sunt mari, 
apoi le ţii zece zile; pe urmă le scoţi şi le pui la teasc, 
patru zile, apoi le pui la fum şi le ţii până la paşti. 


Nr. 78. Budincă de griș de pus 
în supă 


Iei o litră (250-300 grame — n. n.) de zeamă, pui 
50 dramuri griș şi o laşi să fiarbă bine, şi să se răcească, 
apoi să 1ei 40 dramuri unt puhav, pui patru ouă întregi şi 
două gălbenuşuri, puţin pătrunjel şi posmag, şi apoi le 
amestecă cu grisul la un loc; unge un calup cu unt şi îl 
pune înăuntru şi-l coace, apoi îl tai bucățele şi îl pui în 
supă: această supă este pentru zece persoane. 


Nr. 79. Franzelă umplută cu 
tocătură pentru supă 


lei carne de miel şi maiuri de găină şi pătrunjel şi 
le hăcuieşti mărunţel, la un loc; apoi pui şi topeşti puţin 
unt, şi pui două linguri de posmag şi tocătură înăuntru, 
puţină sare şi piper, şi laşi să se rumenească, apoi pui un 
ou întreg şi două linguri de smântână şi le amesteci bine; 
pe urmă taie felii de pâine mici, întinde tocătura deasupra 

şi le prăjeşti în grăsime, apoi le pui în supă, să ia un 
clocot. 


Nr. 80. Trahana pentru ciorbă 


Laptele acru de vaci să-l ţii şi o săptămână, adică 
ori amestecându-l până se va înăcri bine; apoi, la zece 
ocă lapte acru, să pui 30 sau 40 ouă şi făină de grâu curat, 
să se frământe, în curgere de o săptămână; după aceasta 
să-l rupi bucăţi şi să-l pui la soare; şi bucăţelele să le tot 
rupi până când vor fi bune de frecat; după aceasta să le 
freci în ciur şi, cernându-le, le usuci bine, şi vei avea 
bună trahana. 


Nr. 81. Salce de hrean cu 
migdale 

lei cinci linguri de smântână, jumătate lingură de 
făină şi le mesteci tare bine la un loc, apoi pui înăuntru 
un polonic de zeamă de carne, o mână de migdale pisate 
bine, o bucăţică de zahăr şi hrean ras, iarăşi o mână, şi, 
mestecându-le, laţi să dea un clocot, şi să torni peste 
rasol. 


Nr. 82. Salce de muştar rece 
pentru rasol 

Să răscoci patru ouă, trei sardele curăţite bine şi 
scoase oasele, puţină ceapă, puţin pătrunjel; toate la un 
loc să se hăcuiască tare mărunt, apoi, luându-le într-un 
blid, pui muştar, puţin zahăr şi oţet după plăcere, şi, 
amestecându-le bine, le torni peste rasol. 


Nr. 83. Sos cu pătlăgele roşii 


lei pătlăgelele şi le pui într-o covată sau într-o 
putină şi le mustueşti cu un băț, le laşi o zi sau două şi, 
după aceea, scurgi apa care este deasupra, şi zeama cea 
groasă s-o pui să fiarbă până ce îngroaşă bine, apoi o dai 
prin sită şi iar o pui la fiert, până se face vârtoasă; apoi o 
pui pe tavă şi o dai în cuptor, până se usucă; pe urmă, o 
tai, o înşiri pe aţă şi o spânzuri. 


Nr. 84. Sos de harpacică de 
rasol 
Să pui într-o tingire puţin unt şi să-l topeşti, apoi 
să pui trei linguri de făină şi două linguri de harpacică 
tăiată mărunţel, şi să fiarbă puţin pe jeratic, apoi pui 


ceapă, puţină smântână şi oţet, puţină sare şi puţină 
harpacică, şi faci sos, şi-l pui pe rasol, deasupra. 


Nr. 85. Sos de ciuperci 

Pui într-o tingire puţin unt şi-l laşi de se topeşte, 
apoi pune puţin pătrunjel; mai iei puţine ciuperci şi le taie 
subțire, şi le pui în unt, să fiarbă puţin, apoi pune puţină 
făină şi-l lasă de se rumeneşte; apoi pune puţină ceapă, 
puţin vin roşu şi sare; sosul acesta se poate pune şi peste 
pârjoale, şi peste pui. 


Nr. 86. Sos de smântână pentru 
vânat 


Când a fi vânatul pe jumătate fript, să iei o litră 
făină şi o litră de smântână acră, să le mesteci bine, apoi 
ungi friptura cu sosul acesta, să o mântui de fript, apoi 
celălalt sos cât rămâne îi pune puţin cimbru şi-l fierbi 
puţin; de va fi prea subţire, să pui o lingură de făină să se 
rumenească, apoi o toarnă peste friptură şi poţi pune şi 
capere înăuntru, în sosul acesta. 


No. 87. Sos de unt pentru 
bucate 
Să pui puţin unt să se încălzească până se va topi 
numai, apoi pune trei linguri făină şi lasă să se umfle 


puţin fără să se rumenească, apoi pui înăuntru zeamă şi 
trei linguri smântână, şi o lasă să scadă şi este gata. 

No. 88. Bulion de pătlăgele 
roşii, de a se putea ţine 
peste iarnă 


Să iei pătlăgele roşii foarte coapte şi, tăindu-le în 
două sau în trei, să le pui în tingiri de dulceţi, umplându- 
le bine numai cu pătlăgele, fără însă să se pună apă nici- 
cum, pe urmă să le pui pe foc şi cu necontenire să le 
amesteci cu un melesteu, ca să le sfarmi şi să nu se ardă 
nicicum, şi să se fiarbă bine, până se va îngroşa; apoi să 
le petreci prin sită rară şi, pe urmă, iarăşi le pune prin 
tingiri foarte curate, şi să se fiarbă până se va îngroşa ca 
povidla de perje; şi când este aproape de a se mântui de 
fiert, atunci pune puţină făină picăluită, pentru ca să se 
îngroaşe, şi pe urmă îl torni prin gavanoase, care să fie 
drepte, precum în fund, aşa şi în gură, şi le laşi ca să se 
răcească bine, şi pe urmă pui de topeşti grăsime şi, 
fierbinte, o torni deasupra, ca degetul să fie, şi apoi o laşi 
de se sleieşte; şi aşa stă, fără să se strice, toată iarna. 


No. 89. Zalatină pentru bucate 


Iei o oală de cinci ocă şi pui înăuntru următoarele: 
şase picioare de mascur (porc — n. n.), patru de vițel, un 
cap de vițel fără creieri, un font (funt, adică 450 grame — 

n. n.) de jambon cu carne afumată de mascur, puţină sare, 
puţin piper şi pe atâta enibahar, şi, umplând oala cu apă, 
o laşi să fiarbă două ceasuri, după aceea pui într-o tingire 
vreo câteva felii de slănină, de cepe, de morcovi, de 
caralabe, un font carne de oaie şi-un font ciolan bun de 
vacă sfărâmat în bucățele, şi o acoperă cu capacul ei, 
lăsând-o să fiarbă pe jăratic atât de mult, până ce se va 
rumeni, fără să se ardă, şi când va fi bine rumenită, se va 
turma în oala aceea de cinci ocă, în care zeama se afla 
fiartă, pe care o laşi iarăşi să mai fiarbă un ceas, şi o 
strecori prin o sită deasă, şi pui o litră şi mai puţin oţet, şi 
iarăşi o laşi să mai fiarbă un ceas; apoi pui în altă oală 
trei albuşuri de ouă, cu coajă cu tot, le bate bine cu 
lingura, şi peste ele toarnă zeamă clocotită şi le bate bine, 
punându-le în spuză fierbinte, şi după jumătate de ceas le 
strecori şi întinde un şervet, punând deasupra lui hârtie 
proastă sugătoare, şi toarnă peste ea încetişor zeama 
aceea, pentru ca să se strecoare limpede; iar dacă se va 
răci, o vei încălzi de iznoavă şi, răcindu-se, o poţi 
întrebuința la ce vei voi. 


No. 90. Zalatină de portocale 


Iei 16 dramuri de clei, îl tai bucățele şi-l moi în 
jumătate de pahar de apă, apoi pui 75 dramuri zahăr şi-l 
topeşti cu jumătate de pahar de apă; când va începe a 
fierbe, amestecă cleiul şi un albuş de ou, şi apoi îl strecori 
printr-un şervet, şi iei zeamă de la 12 portocale, zeama să 
fie strecurată, amesteci zeama cu zahărul şi îl torni în 
calup, şi îl pui în gheaţă, să se prindă; aşa să urmezi la 

toate zalatinele, punând pe cât zahăr atât şi ori de ce zea- 
mă ai voi să o faci. 


Nr. 91. Zalatină de zmeură 


Storci jumătate ocă de zmeură, apoi pui zama de 
la patru lămâi şi 60 dramuri (un dram — 3,18-3,23 grame) 
zahăr să fiarbă puţin, până se topeşte zahărul, apoi pui 
zece dramuri clei fiert mai înainte şi ia o fiertură; apoi îl 
pui în calup pe gheaţă; când vrei să-l scoţi, încălzeşti 
calupul în apă caldă. 


Nr. 92. Zalatină de lămâie 


lei 120 dramuri zahăr bucăţi, îl fierbi cu cinci 
lămâi, apoi storci zeama de la zece lămâi şi o strecori să 
fie limpede; pe urmă o amesteci cu jumătate ocă apă şi o 
torni peste zahăr, o fierbi şi pui clei ca la cea de urmează. 


Nr. 93. Zalatină de vanilie 


Jumătate ocă slifcă (cremă, în rusă — n. n.) să se 
fiarbă, apoi o laşi să se răcească; să iei 50 de dramuri 
zahăr cu un dram de vanilie şi le pisează subțire; le pui în 
oală şi pui peste dânsele nouă gălbenuşuri de ou, şi le 
bate bine cu lemnul de ciocolată; şi pui slifea înăuntru şi 
iar O baţi bine; apoi o pui pe Jeratic, tot bătând-o, şi o baţi 
până începe a se îngroşa puţin; pe urmă o deşerţi în altă 

oală curată şi o amesteci până ce răcoreşte; după aceea, 
pui şapte dramuri clei fiert în lapte şi o amesteci bine, şi o 
pune în calup. 


94. Zalatină de pomuşoară 


lei 88 dramuri pomuşoară curăţită şi pui într-o 
tingire cu 120 dramuri zahăr şi 50 dramuri apă, şi o laşi 
să fiarbă bine, apoi o strecori printr-o pânză şi o pui iar să 
fiarbă, până se încheagă pe lingură; apoi o pui, cu 
tingirea, în apă rece; iei o farfurie şi pui pe dânsa 
pomuşoară boghiţe şi o parte de zalatină peste ea, şi iar 
pomuşoară, şi rânduri, rânduri, până se mântuie; deasupra 
o împodobeşti cu crenguţe de pomuşoară şi dai la masă. 


Nr. 95. Zalatină de toporaşi 


Să iei 60 dramuri toporaşi, numai frunzele de la 
floare, şi le opăreşti cu o litră de apă clocotită; şi o laşi 
până ce limpezeşte, apoi torni apa aceea peste 40 dramuri 
zahăr, pui şi zeamă de la două lămâi, şi o laşi puţin să 
fiarbă, apoi pui înăuntru trei dramuri clei topit de moron, 
o laţi să se răcorească şi o strecori printr-o pânză în 
calup. 

Nr. 96. Zalatină de fragi 


Să iei 265 dramuri (un dram — 3,18-3,23 grame) 
fragi copţi, să storci deasupra zeama de la două lămâi, să- 
i acoperi şi să-i laşi să stea puţin; apoi pune într-o tigaie 
70 dramuri zahăr şi 150 dramuri apă şi o laşi să fiarbă 
bine; pui şi cinci dramuri clei de moron topit (gelatina 
vremii — n. n.) şi o laţi să mai fiarbă; apoi, clocotită, o 
torni peste fragi şi o laşi să şadă până îşi pierd fragii 
floarea, apoi, mestecând bine, o strecori printr-o pânză în 
calup (formă — n. n.) şi o pune la gheaţă. 


Nr. 97. Zalatină de lapte 


Fierbi una ocă lapte, laşi de se răcoreşte, apoi baţi 
înăuntru două gălbenuşuri de ouă şi zahăr pe cât voieşti 
de dulce; apoi pui omătul de la zece albuşuri de ouă, o 
pui pe jăratic, tot bătând-o până ce îngroaşă: o strecori 
prin pânză în calup şi pui pe gheaţă, apoi o împodobeşti 
cu fistici tăiate. 


Nr. 98. Zalatină de gutui 


Fierbi şase gutui mari în apă până ce vor muia, 
apoi strecoară apa şi lasă gutuile să se răcească; le cureţi 
şi le dă prin sită; pune într-o strachină jumătate din acele 
gutui şi jumătate din apa în care au fiert gutuile, zece 
gălbenuşuri de ou şi zahăr cât o voieşti de dulce; apoi o 

pui pe jăratic şi o mesteci până ce îngroaşă, fără să laşi să 
fiarbă; pune apoi şi celelalte gutui, ce au rămas, înăuntru 
şi zama de la două lămâi, şi o baţi cu telul până ce face 
toată spumă, apoi o aşezi pe farfurii ca o piramidă şi o 
împodobeşti împrejur cu scoarță de migdale; această 
zalatină trebuie să se facă la un loc rece. 


Nr. 99. Zalatină de cafea cu 
lapte 


Să prăjeşti 40 dramuri cafea, la care să pui vreo 
zece migdale când o prăjeşti; apoi o râşneşti şi o fierbi în 
trei litre de lapte; după ce se aşază cafeaua, o strecori 
printr-o pânză şi pui zahăr pe cât o voieşti de dulce, pui şi 
8 dramuri clei de moron topit, şi o strecori iarăşi prin 
pânză în calup; şi pui la gheaţă. 


Nr. 100. Zalatină de vişine 
coapte 


Să iei jumătate ocă vişine, să le pisezi cu sâmburi; 
pune-le într-o farfurie mare şi toarnă peste dânsele o litră 
apă caldă şi o acoperă, ca să şadă la răcoare până a doua 
zi, apoi, a doua zi, stoarce zama prin un şervet, pune 
zahăr cât va trebui de dulce şi coajă de lămâie, şi o pune 
să fiarbă bine; pui şi 5 dramuri clei topit şi omăt de la un 
albuş, şi să mai ia un clocot; apoi îl strecori de două sau 
trei ori prin şervet în calup aşezat pe gheaţă. 

Nr. 101. Zalatină de zmeură 


Să iei jumătate de ocă zmeură, să o fierbi bine, să 
torni peste dânsa o litră (o litră — 250-300 grame) apă 
caldă şi să şadă la răcoare până a doua zi; a doua zi, 
strecoară zeama şi pune zahăr cât trebuie de dulce, şi 
pune coajă de lămâie, şi să fiarbă jumătate de ceas bine; 
pui cinci dramuri clei topit (gelatină — n. n.) şi să mai ia 
un clocot, şi o strecori în calup (formă — n. n.), aşezat pe 
gheaţă. 


Nr. 102. Zalatină de portocale 


Să fierbi 84 dramuri zahăr (un dram — 3,18-3,23 
grame), pui patru portocale mari şi două alămâi, pune 
zahărul în tingire, stoarce zeama la acele portocale şi 
alămâi peste dânsul, pune şi jumătate ocă vin tare bun şi 
lasă să fiarbă bine jumătate de ceas, apoi pune zece 
dramuri clei topit (gelatină — n. n.) şi-i mai dă un clocot, 
şi-l strecori în calup aşezat pe gheaţă. 


Nr. 103. Budincă de cartofi 


60 dramuri cartofi fierţi, 40 dramuri unt pus într-o 
piuliță şi pisate bine împreună, şi apoi le pui într-o 
strachină, pui 8 ouă gălbenuşurile unul după altul, 20 
dramuri migdale pisate, din care să fie şi vreo câteva 
amare, şi 20 dramuri zahăr pisat, şi coaja de la jumătate 

lămâie, şi apoi, amestecându-le un ceas (cu mixerul 
durează câteva minute — n. n.), faci omăt de patru 
albuşuri, îl amesteci împreună; ungi calupul cu unt, (iar 
amestecul — n. n.) îl torni înăuntru, îl coci încet şi îngădui 
coptul ce-l dai îndată pe masă, presurându-i zahăr pe 
deasupra. 


Nr. 104. Budincă de ciocolată 


40 migdale pisate subțire, 30 dramuri zahăr pisat 
şi două ouă întregi, ţi 8 gălbenuşuri unul după altul, şi, 
amestecându-le un ceas, pui 20 dramuri ciocolată rasă, 
puţină vanilie pisată bine şi amestecate toate bine, faci 
omăt de la trei ouă, îl amesteci împreună şi-l torni în 
calup, ungând calupul cu unt, şi-l pune în cuptor, fiind 
cuptorul slab. 


Nr. 105. Budincă de fragi 


200 dramuri fragi, dați prin sită, şi 40 dramuri 
zahăr pisat, muiat cu cinci linguri de apă, şi fierbe până 
începe a se lega, ş-apoi pune fragii înăuntru şi să fiarbă 
până s-a îngroşa, ş-apoi să le pui într-o farfurie şi le lasă 
să se răcească; şi iei de la o lămâie zeama şi o lingură de 
zahăr, şi, amestecându-le cu fragii un ceas, să faci omăt 
de şase albuşuri, punând tot câte o lingură, până ce s-a 
sfârşi omătul, şi l-a sfârşit de la jumătate de lămâie coaja; 
apoi o pune pe o farfurie cu unt unsă, făcută cărămidă şi 


51 


copt într-o căldură de mijloc, şi date degrabă la masă, că 
scade. 


Nr. 106. Budincă de vişine cu 
migdale 


40 dramuri (un dram — 3,18-3,23 grame) migdale 
pisate subțire, 30 dramuri zahăr pisat, de la o lămâie 
coaja, patru ouă întregi şi patru gălbenuşuri, şi patru 
albuşuri făcut omăt, punându-le într-o strachină, le freacă 
un ceas, ungi calupul cu unt, şi pesmet pui a treia parte 
înăuntru, şi o dai în cuptor de se coace puţin, apoi, 
scoţând-o, iei vişine scoase de sâmburi şi presărate cu 
zahăr, şi, scurgându-le zeama, presură pe deasupra, şi 
apoi mai punând cealaltă parte, o dai iarăşi în cuptor şi o 
laşi de se coace iarăşi puţin, apoi o scoţi şi-i presuri iarăşi 
vişine, pui şi cealaltă parte şi o dai în cuptor, până se 
coace bine, şi, presărând zahăr, o dai la masă. 


Nr. 107. Budincă de vişine 


200 vişine coapte le pui de fierb înăduşite un pic, 
le torni pe o sită ca să se scurgă zeama lor, şi le scoate 
sâmburii şi taie în trei vişina, apoi iei trei felegene de 
pesmet şi-l stropeşti cu slifcă cât socoteşti ca să nu 
rămână, 20 dramuri unt şi-l freacă puhav, pui în vişini 
pesmet, coaja de lămâie, 40 dramuri zahăr; aceste toate le 
pui odată în unt şi pui două ouă întregi şi patru 
gălbenuşuri şi, amestecându-le jumătate de ceas, faci 

omăt de la patru albuşuri şi, amestecând înăuntru, ungi 
calupul cu unt cu pesmet, îl torni înăuntru şi-l dai în 
cuptor. 


Nr. 108. Budincă de vin 


15 dramuri unt pui într-o tigaie să se înfierbânte, 
şi pui de la patru franzele posmag într-însul, ca să se 
umfle, apoi pui 100 dramuri vin alb să fiarbă ames- 
tecându-l, şi apoi îl laşi să se răcească; pui 20 dramuri unt 
şi-l freci puhav, şi pui trei ouă întregi, şi patru 
gălbenuşuri unul după altul, de la o lămâie coaja, 30 
dramuri zahăr, şi când vor fi amestecate bine, ici de la 
patru albuşuri omăt, amestecându-l binişor şi, ungând 
calupul cu unt şi posmag, îl torni înăuntru şi-l dai în 
cuptor. 


Nr. 109. Budincă de vişine 


40 dramuri unt frecat tare puhav, şi pui 8 
gălbenuşuri unul după altul, şi 40 dramuri migdale pisate 
mărunţel, şi 40 dramuri zahăr pisat, de la patru ouă 
albuşurile; acestea le mesteci un ceas, apoi pui şase 
linguri posmag foarte subțire şi-l amesteci încet, 160 
dramuri vişine coapte bine, şi le amesteci degrabă 
înăuntru, apoi le pui în calup, însă calupul să fie uns şi 
presărat cu posmag, şi o coci jumătate de ceas. 

Nr. 110. Budincă de gălbenuş 
de ou 


Iei gălbenuşurile de la şase ouă răscoapte, a patra 
parte de migdale curăţite şi în deosebit pisate în piuliţe 
fieştecare, şi, frecând tare puhav, un sfert de font de unt, 
amesteci în el cele pisate gălbenuşuri şi migdale, precum 
şi patru ouă întregi şi patru gălbenuşuri, care, amestecân- 
du-le bine, le pui zahăr pisat pe cât o voieşti de dulce, şi 
vanilie pisată, şi pe urmă, luând de la alte trei ouă numai 
albuşul, care să se bată omăt vârtos, îl amesteci uşor cu 
celelalte, şi o aşezi, în urmă, într-un blid uns cu unt, faci 
un cerc, împrejur, de hârtie unsă bine, şi o coace încet în 
cuptor. 


Nr. 111. Budincă de cafe 


Prăjeşti un sfert de unt de cafe, o scoţi din frigare 
Şi, punând-o într-o oală, o opăreşti cu o litră (250-300 
grame) slifcă clocotită şi o laşi să şadă jumătate de ceas 
înăbuşită; apoi strecurând laptele peste 50 dramuri (un 
dram — 3,18-3,23 grame) de făină, îl amesteci lăsându-l 
să fiarbă bine, laşi de se răceşte, freci puhav 30 dramuri 
unt, pui mămăliguţa înăuntru şi pui 8 gălbenuşuri unul 
după altul, atâta zahăr cât trebuie de dulce, şi amesteci 
jumătate de ceas, faci omăt de la şase albuşuri şi-l 
amesteci uşor: şi ungând calupul cel de tort cu unt, îl pui 
înăuntru şi-l coci jumătate de ceas, însă focul să nu fie 
tare. 

Nr. 112. Budinca Împăratului 


Iei jumătate de funt (0,453592 kg) de zahăr, torni 
50 dramuri apă şi-l laşi puţin, apoi îl fierbi până ce leagă 
bine, iei jumătate de funt de zmeură şi o dai prin sită, o 
pui în zahăr şi o laşi să fiarbă grosuţ, şi pe urmă, după ce 
fierbe, freci puhav 15 dramuri unt, un sfert de funt de 
migdale pisate coapte subțire; 20 dramuri posmag stropit 
cu lapte, le pui cu migdalele înăuntru, două ouă întregi şi 
patru gălbenuşuri, pui şi zmeură înăuntru şi-l freci 
jumătate de ceas, şi pe urmă pui omăt de la trei albuşuri 
şi amesteci uşor, şi o pui într-un calup de tort uns cu unt, 
ŞI o coci încet. 


Nr. 113. Budincă de orez cu 
şoto 


Ia o litră (250-300 grame) orez şi-o fierbe bine în 
jumătate ocă lapte (jumătate litru), o laşi de se răcoreşte 
şi pui 40 dramuri unt puhav, 7 gălbenuşuri, 20 dramuri 
zahăr frecat cu lămâie, şi le mesteci bine; apoi pui albuşul 
de la şase ouă făcut omăt şi îl pui în calup şi-l coci, apoi 
faci şoto şi torni deasupra. 

Nr. 114. Budincă de morcovi 


Ia morcovii Şi-i spală, şi fierbi cu sare, şi laşi de se 
răcesc, apoi îi dai pe răzătoare, iei o bucăţică de unt, îl 
freci puhav, apoi strici tot câte două ouă şi iei câte două 
linguri de morcovi de cei raşi, puţin posmag, puţine 
migdale pisate, şi zahăr puţin, şi coajă de lămâie, apoi 
ungi calupul cu unt şi torni înăuntru, şi-l coci. 


Nr. 115. Budincă de carne 


lei 177 dramuri carne (circa 560 grame) de vițel 
sau de miel, puţină măduvă, o ceapă, coajă de lămâie, 
pătrunjel, puţin miez de pâine muiat în lapte, şi le 
hăcuieşti tare mărunt aceste toate, apoi iei 20 dramuri unt 
şi-l freci puhav, şi-l amesteci cu tocătura la un loc, pune 
patru ouă întregi şi două linguri de posmag şi le mesteci 
bine; apoi ungi tingirea cu unt şi presuri cu posmag şi 
torni înăuntru, şi pune jeratic dedesubt şi deasupra, până 
s-a rumeni; pe urmă, tai felii frumoase şi le pune împrejur 
verdeţurile lor. 


Nr. 116. Budincă de carne de 
miel 
lei carne macră de miel, o pui cu puţin unt, ceapă 


şi sare de fierbe puţin, apoi o toacă tare mărunt cu 
pătrunjel şi pâine muiată în lapte, iei o bucăţică unt şi-l 

freacă, pune patru sau cinci ouă şi le amestecă cu 
tocătura, apoi pune puţină smântână şi posmag înăuntru, 
ungi un calup (o tavă — n. n.) cu unt şi pune o parte din 
tocătură, s-o netezeşti cu lingura deasupra, apoi pune 
codițe de raci sau zbârciogi; să iei iar o parte de tocătură, 
apoi sparanghel sau conopidă, sau şi caralabe sau mazăre 
verde, să fiarbă în aburi, şi-i pune pe deasupra orişice sos 
ai vrea. 


Nr. 117. Budincă Împărătească 


Să moi miezul de la două franzele în lapte, şi-l 
taie bucățele, apoi pisezi 40 dramuri (un dram — 3,18- 
3,23 grame) migdale cu franzela la un loc, pui două ouă 
întregi şi zece gălbenuşuri, 30 dramuri zahăr, puţină 
vanilie, 50 dramuri lapte şi le mesteci bine, apoi faci 
omăt de la două ouă şi le mesteci înăuntru, ungi calupul 
cu unt şi presuri cu posmag, şi torni acele înăuntru, apoi 
pui într-o tingire apă, de fierbe, şi pune calupul înăuntru 
şi lasă să fiarbă un ceas, apoi îl pui pe farfurii. Ca să faci 
şoto, pui într-o oală 15 gălbenuşuri de ou şi 100 dramuri 
vin şi vanilie, zahăr cât să fie dulce, apoi îl pui pe jăratic, 
îl mesteci cu băţul de ciocolată până ce îngroaşă şi începe 
a se umfla, şi îl torni peste budincă. 


Nr. 118. Budincă cu şoto 


Să amesteci şase polonice pline de făină cu o 
jumătate ocă lapte, laptele să fie rece, şi tot câte puţin să 

se mestece în făină, apoi îl pui pe foc şi îl tot amesteci 
până se îngroaşă, şi-l lasă de se răceşte; pe urmă freci 
puhav 20 dramuri unt şi îl mesteci în laptele cel cu făină, 
pui şi un ou întreg şi şase gălbenuşuri, zahăr şi vanilie, şi- 
o mesteci jumătate de ceas; apoi faci omăt de la patru 
albuşuri şi îl mesteci înăuntru, ungi calupul cu unt, îl 
torni înăuntru şi îl fierbi în aburi. Apoi faci şoto, iei o 
litră de lapte, cinci ouă, 30 dramuri zahăr şi vanilie, şi le 
pui pe foc, tot mestecându-le cu băţul de ciocolată până 
începe a se îngroşa, apoi îl torni peste budincă sau, în loc 
de şoto, torni vutcă de vanilie încălzită deasupra. 


Nr. 119. Budincă cu cartofi 


lei 177 dramuri cartofi fierți şi reci şi daţi prin 
răzătoare, iei 80 dramuri unt frecat puhav, pui 9 
gălbenuşuri unul după altul, coajă de lămâie, 30 dramuri 
zahăr şi le mesteci bine, puţină sare, apoi pui cartofii 
înăuntru şi le mesteci bine, pui şi două linguri de posmag, 
albuşul de la 9 ouă să se facă omăt şi să-l pui înăuntru, 
ungi calupul cu unt şi cu posmag, torni înăuntru şi-l coci 
în cuptor ca şi celelalte budinci. 


Nr. 120. Budincă de pâine 


lei 30 dramuri unt frecat puhav, 45 dramuri 
migdale pisate şi 45 dramuri zahăr, coajă de lămâie, le 
amesteci la un loc, moi 20 dramuri posmag cu o lingură 
de vin şi le amesteci bine cu unt, apoi pune un ou întreg 

şi 4 gălbenuşuri, şi le mesteci jumătate de ceas, la urmă şi 
omăt de la trei albuşuri, ungi calupul cu unt şi-l torni, şi îl 
fierbi în aburi trei ceasuri, apoi îl răstoarnă pe farfurii şi-i 
faci şoto sau îi pui dulceaţă. 


Nr. 121. Budincă cu ciocolată 


Să iei 44 dramuri (un dram — 3,18-3,23 grame) 
migdale pisate şi 30 dramuri zahăr, pune două ouă întregi 
şi cinci gălbenuşuri tot câte unul şi să-i amesteci un ceas, 
apoi iei 20 dramuri ciocolată, puţină vanilie şi le mesteci, 
şi le toarnă în calup să se coacă; aceasta-i de 8 persoane 
numai. 


Nr. 122. Budincă cu migdale şi 
fisticuri 


lei 44 dramuri unt şi-l freci puhav, apoi iei 44 
dramuri migdale pisate şi 10 gălbenuşuri, le pui unul câte 
unul, le mesteci un ceas, apoi curăța 20 dramuri de 
fisticuri tăiate mărunţel şi curăţite, şi pune 40 dramuri 
zahăr şi le mestecă la un loc până s-a mesteca bine, apoi 
le pune în calup, însă calupul uns cu unt şi presărat cu 
posmag, şi pui să se coacă în cuptor. Aceasta-i pentru 
şase persoane. 

Nr. 123. Budincă de raci ce se 
cheamă meridon 


lei posmag de la două franzele şi-l moaie în lapte, 
apoi freci puhav 25 dramuri unt de raci şi îl mesteci cu 
posmagul, pui 40 sau 50 codițe de raci şi picioare, 50 
dramuri mazăre verde, care mai înainte să fie scăzută în 
unt, puţină sare, două ouă întregi şi cinci gălbenuşuri 
unul după altul, şi le mesteci bine, apoi pui şi omăt de la 
cinci albuşuri, ungi calupul cu unt de raci şi aşează codițe 
de raci, mazăre verde sau vârfuri de sparanghel, pui 
budinca înăuntru şi o fierbi în aburi un ceas. 


Nr. 124. Budincă de alămâie 


Să iei 42 dramuri migdale pisate subțire şi să le 
stropeşti cu zeamă de la jumătate de alămâie zemoasă, 
apoi iei 42 dramuri zahăr, îl topeşti cu două linguri unt şi- 
| laşi puţin, îl torni fierbinte peste migdale şi le mesteci 
până ce răcoresc; după ce s-au răcit de tot, pui înăuntru 
două ouă întregi şi zece gălbenuşuri tot unul câte unul, şi 
să amesteci trei ceasuri, apoi pui coajă de lămâie şi 
omătul de la trei albuşuri, ungi calupul cu unt, şi o torni 
şi o coci încet; aceasta este pentru şase sau opt persoane 
nu flămânde. 

Nr. 125. Budincă de alămâie 


Pune în jumătate ocă lapte şase ouă întregi şi 
puţină zeamă de alămâie să fiarbă până ce strânge laptele, 
apoi o strecoară şi stoarce bine acea brânză şi o lasă să se 
răcească, freacă puhav 42 dramuri unt şi mestecă untul cu 
acea brânză şi puţin miez de franzelă muiată în lapte, 
pune şi 66 dramuri migdale pisate, şi patru ouă întregi, şi 
cinci gălbenuşuri, tot unul câte unul, coajă de la două 
alămâi, şi zahăr cât trebuie, de vrei pune şi puţin fistic, 
mesteci bine şi o toarnă în calup. 


Nr. 126: Învârtită de ciocolată 


La jumătate ocă de făină pui un gălbenuş de ou şi 
unul întreg, şi apă caldă cât socoteşti că trebuie, şi apoi, 
după ce se odihneşte, întinzi aluatul mai subțire cât se 
poate, lăsându-l puţin să se răcească, să-l stropeşti cu o 
lingură de unt cu ciocolată, două bucățele rase, 40 
dramuri (un dram — 3,18-3,23 grame) migdale pisate, şi 
15 dramuri zahăr, şi, amestecându-le la un loc, presuri 
aluatul, şi apoi stropeşti aluatul cu cinci linguri de slifcă 
(cremă, în rusă — n. n.), şi, punând slifca de un calmac în 
calupuri, înveleşti învârtita şi o pui înăuntru; pui jeratic 
dedesupt şi deasupra şi o laşi să scadă dedesupt. 

Nr. 127. Învârtită de jambon 


Să faci aluatul după cum se face şi la celelalte 
învârtite, numai să pui o bucăţică de unt cât un ou de 
mare şi, frecându-l cu făină, faci aluat după cum trebuie, 
apoi îl lasă să se odihnească, şi pe urmă îl întinzi şi, 
întinzându-l, îl stropeşti cu unt, şi baţi două ouă, întinzi 
ca jumătate litră de smântână şi, ungând aluatul, iei 
jambon fiert, tăiat mărunt, şi presuri deasupra; şi, 
învelind învârtita, o pui pe o tavă unsă cu unt şi o dai în 
cuptor. 


Nr. 128. Învârtită de raci 


Să faci aluatul după cum se face şi la celelalte 
învârtite, numai să pui unt cât un ou de mare, şi să faci cu 
făină, apoi să iei de la 40 raci gâturile şi picioarele tăiate, 
şi posmag mai mult decât jumătate de franzelă, să-l 
stropeşti cu slifcă (cremă, în rusă — n. n.) dulce; apoi iei o 
bucată de unt de raci şi-l freci puhav, şi pune un ou întreg 
şi două gălbenuşuri şi posmag, stropeşti, pune şi patru 
linguri de smântână dulce, îl amesteci bine, punând şi 
puţin pătrunjel sau coajă de alămâie, şi, întinzând aluatul 
tare subțire, îl laşi să se zbicească, apoi stropeşti cu unt 
de raci, să se presoare acela bine, şi, învelind învârtita, să 
o pui pe o tăvăluţă unsă cu unt, să o dai în cuptor, unde o 
laşi de se coace bine. 

Nr. 129. Tort de lengi 


Pui într-o strachină 60 dramuri unt proaspăt, îl 
freacă până se face puhav, 160 dramuri migdale curăţite 
şi pisate foarte subțire ca făina, şi pe dânsele le tot 
stropeşti cu apă, pe urmă le pui în unt şi le acoperi un 
sfert de ceas; 80 dramuri zahăr cernut şi pui iarăşi 
înăuntru două ouă întregi, coaja şi zeama de la o alămâie, 
şi frecate trei sferturi; la sfârşit să pui 40 dramuri făină 
picluită bine, şi pe urmă frecat bine vreo zece minute, şi 
în urmă ungi tavaua cu unt, şi o dai în cuptor, însă 
cuptorul să fie ca de alivenci, şi când va fi pe jumătate 
copt, scoţi tavaua, pui dulceţi deasupra şi iarăşi o dai în 
cuptor până se coace; însă în cuptor să nu şadă mai mult 
decât un sfert de ceas. 


Nr. 130. Tort de migdale 


80 dramuri de migdale pisate foarte mărunt, 80 
dramuri zahar pisat şi coajă de la o alămâie, aceste toate 
să se amestece la un loc, apoi le pui într-o oală smălțuită 
Şi pui şi 8 ouă întregi şi 8 gălbenuşuri; aceste toate să se 
amestece la un loc un ceas, apoi să fie cuptorul gata şi 
acolo, la gura cuptorului, să se toarne în calup, fiind 
calupul uns cu unt şi presărat cu posmag, îndată ce se 
pune în cuptor şi, după ce-i copt, îl laşi de se răceşte şi 
apoi îl scoţi din calup. 

Nr. 131. Tort de migdale (b) 


Pentru un tort mare iei 120 dramuri (un dram — 
3,18-3,23 grame) migdale curăţite, le hăcuieşti pe o 
scândură tare mărunt, pui într-o oală trei ouă întregi şi 
trei gălbenuşuri, 120 dramuri zahăr cernut şi le mesteci 
jumătate de ceas, apoi pui migdalele cele hăcuite, le 
amesteci jumătate, pui de la două alămâi coaja, ungi 
calupul cu unt, îl torni înăuntru şi o dai în cuptor, să se 
coacă frumos. 


Nr. 132. Tort de lengi cu gratii 


lei 80 dramuri făină, 40 grame unt proaspăt, care 
să se frece la un loc cu făina, 40 dramuri zahăr pisat 
mărunt şi 40 dramuri migdale pisate mărunt, amestecate 
la un loc cu făina, apoi pui şi trei gălbenuşuri de ouă 
întregi, zeama şi coaja de la o alămâie, şi trei linguri de 
vin, frământate toate bine, şi lasă-le să se odihnească 
puţin; pe urmă faci o turtă de un deget de groasă, o pui pe 
o tavă unsă cu unt, deasupra îi faci gratii şi o dai în 
cuptor, să se coacă pe jumătate, apoi o scoţi, o umpli cu 
dulceţi, o dai iarăşi în cuptor şi o laşi de se coace. 


Nr. 133: Tort de migdale negre 


lei 88 dramuri migdale, le ştergi bine, iei pielița 
lor, le pisează, apoi pui într-o strachină 14 gălbenuşuri de 
ou şi omăt de şa şase albuşuri, şi 50 dramuri zahăr, şi le 

bate până ce îngroaşă bine; apoi pune coajă de alămâie, şi 
jumătate bucată de ciocolată, dară va fi de cele mari, şi 
migdalele, le mestecă bine, le toarnă în calup şi le coace, 
apoi faci omăt de la un ou, două linguri de zahăr, şi 
jumătate bucată de ciocolată, şi le mesteci bine la un loc, 
apoi, făcând o leică (pâlnie — n. n.) mică de hârtie, toarnă 
ciocolata aceea pe deasupra, îi faci flori, şi iarăşi o dai în 
cuptor, să se coacă. 


Nr. 134. Tort de lengi frecat 


lei 120 dramuri unt, îl freci tare puhav, pui 12 
gălbenuşuri de ou, tot câte un ou şi câte puţin zahăr pisat, 
ce mântuie ouăle, apoi pui 177 dramuri migdale pisate, le 
mesteci jumătate de ceas, pui puţină scorţişoară, o coajă 
de alămâie şi 30 dramuri curmale pisate, omătul de la 
şase albuşuri de ou, apoi ungi o tavă cu unt, pui jumătate 
de acest aluat pe tavă, peste tot dulceţi de care-i voi, apoi 
iei albuşuri de ou, le baţi omăt, le mesteci bine cu zahăr, 
ungi tortul peste tot, şi să se usuce. 


Nr. 135. Babe 


Să iei una ocă făină (0 oca — un kg şi un sfert, 
respectiv un litru şi un sfert — n. n.), 50 dramuri unt 
proaspăt, freacă bine, pune patru ouă gălbenuşurile şi trei 
întregi, şi, frecându-se bine cu unt, să faci plămădeală; 
pune un polonic de drojdii, şi-l laşi de dospeşte, pe urmă 
le baţi cu lingura, amesteci făină cu untul, cu ouăle la un 

loc, le laşi dospind până se umple, şi le dai în cuptor; 
cuptorul să fie ca de cozonaci, şi, rumenindu-se deasupra, 
le mai pui câte o hârtie, ca să nu se ardă. 


Nr. 136. Babe fără lapte 


lei 200 dramuri (un dram — 3,18-3,23 grame) 
făină, 50 dramuri unt sleit şi 50 dramuri unt proaspăt, 
frecat puhav, freci cu unt 10 gălbenuşuri unul după altul, 
10 ouă întregi, pui tot câte un ou şi câte două linguri de 
făină în unt, şi tot le freci, pui şi 20 dramuri migdale 
pisate, şi 40 dramuri zahăr, coajă de la o alămâie, un 
polonic şi jumătate drojdii de bere, puţină sare, şi pe 
urmă mai freci un sfert de ceas, apoi torni în calup pe 
jumătate, fiind calupul uns cu unt şi presurat cu posmag, 
îl laşi până ce se umple, o dai în cuptor şi, după ce s-a 
rumeni pe deasupra, îi pui hârtie ca să nu ardă. 


Nr. 137. Babe opărite 


Iei 300 dramuri făină măsurată cu litra (o litră — 
250-300 grame), le opăreşti cu două litre şi jumătate lapte 
clocotit, le freci cu polonicul până ce mai răcoresc; apoi 
pui într-o oală 12 ouă întregi şi 27 gălbenuşuri, le baţi 
până ce fac spume, le strecori, iei două litre şi pui în 
plămădeală; pui şi 50 dramuri drojdii bune, începi a le 
freca în palme bine, jumătate de ceas, le acoperi cald şi le 
laşi să dospească; după ce dospesc bine, pui 5 litre 
îndesate de făină, le apuci iar la frecat în palme, le pui şi 

câte ouă au mai rămas şi o litră de lapte, şi le freci un 
ceas; la jumătate de ceas, le pui o ceaşcă de unt clocotit, 
de va fi untul de vacă — o ceaşcă şi jumătate, şi când se 
apropie de ceas, pui două chese de zahăr pisat şi coajă de 
alămâie, apoi le acoperi şi le laşi iar să dospească bine; 
pe urmă ungi calupurile cu unt, le presuri cu posmag, 
ungi mâinile cu unt, iei aluatul şi-l pui în calupuri pe 
jumătate, şi iar le laşi până ce umple calupurile, apoi le 
dai în cuptor; cuptorul să fie puţin mai tare decât de 
cozonaci. 


Nr. 138. Babe opărite tare 
bune 


Iei 300 dramuri făină măsurată cu litra şi îndesată, 
o opăreşti cu două litre şi jumătate lapte clocotit, şi o 
freci cu polonicul până ce se mai răcoreşte; apoi pui într- 
o oală 12 ouă întregi, şi 27 gălbenuşuri, le baţi până ce 
fac spume şi le strecori; iei două litre, pui în plămădeală, 
împreună cu 50 dramuri drojdii bune, începi a le freca în 
palme (frământa — n. n.) bine, jumătate de ceas, apoi le 
acoperi cald şi le laşi să dospească; după ce dospesc bine, 
pui 5 litre îndesate de făină, le apuci iar la frecat în 
palme, le pui şi câte ouă au rămas, şi o litră lapte şi le 
freci un ceas; la jumătate de ceas, le pui o ceaşcă de unt 
clocotit — de va fi untul de vacă, o ceaşcă şi jumătate, şi, 
când se apropie de ceas, două chese de zahăr pisat şi 
coajă de alămâie. Apoi le acoperi, le laşi iar să dospească 
bine, pe urmă ungi calupurile cu unt, le presuri cu 
posmag, ungi mâinile cu unt, iei aluatul şi-l pui în 

calupuri, pe jumătate, şi iar le laşi până ce umplu 
calupurile, apoi le dai în cuptor; cuptorul să fie puţin mai 
tare decât de cozonaci. 


Nr. 139. Cozonaci 


La trei ocă de făină faci plămădeală cu o litră 
drojdii de bere şi cu una litră de lapte, punând şi trei ouă 
întregi; laşi de dospeşte frumos şi pui două litre şi 
jumătate de lapte, 18 ouă întregi, trei litre de unt topit şi 
sarea trebuincioasă, şi, frământându-l până ce se 
desprinde de mâini; apoi îl lasă să dospească frumos şi, 
după ce a dospit bine, întoarce aluatul, îl mai laşi puţin de 
şade; pe urmă, făcând cozonaci, îi ungi cu gălbenuşuri de 
Cu şi-i dai în cuptor. 


Nr. 140. Posmagi de făină 


Trei ocă făină picluită măsurată cu oca, un 
polonic drojdii de bere şi una litră lapte pus cald, 
amestecându-le la un loc, să faci plămădeală şi lăsându-le 
până ce vor dospi; după aceea să se frământe, punând 
înăuntru 13 ouă, cu albuşuri, cu tot, bătute, şi lapte pe cât 
cuprinde făina, una litră unt proaspăt topit, şi 80 dramuri 
zahăr pisat; şi apoi frămânţi aluatul până când începe a 
ridica beşici, laşi iarăşi să dospească frumos; pe urmă, 
frământându-le, îl pui în bucăţi şi-l aşezi prin formă, şi 
iarăşi îl laşi puţin de dospeşte; şi, ungându-l deasupra cu 
ou, îl dai în cuptorul gata ca la cozonac; şi după ce se 

coace, îi laşi de se răcesc, îi tai în felii şi-i pui să se usuce 
în cuptor. 


No. 141. Posmagi de Braşov 


lei o ocă de făină, pui 50 dramuri lapte (un dram — 
3,18-3,23 grame) şi 50 dramuri drojdie, însă laptele 
călduţ;, şi fă plămădeala, o lasă să crească. Apoi iei 100 
dramuri lapte cald, puţină sare, şase ouă şi 100 dramuri 
zahăr pisat (însă din zahăr să se oprească pentru presărat 
deasupra), o litră unt (250-300 grame), din care să se 
ungă şi calupurile (tăvi — n. n.), şi, frământându-le până 
ce se iau de pe mâini, le laşi să crească; apoi pui aluatul 
pe scândură şi-l tai bucățele mici; le frământă să le faci 
lungăreţe şi le pui în calup, şi apoi le pui la un loc cald, 
ca să dospească două ceasuri, şi apoi le dai în cuptor ca la 
pâinea de Spania. 


No. 142. Bezele 


Pui 8 albuşuri pe un talger şi pui talgerul pe 
gheaţă, de şede două ceasuri, apoi le faci omăt, iei o litră 
de zahăr pisat subţire (250-300 grame) şi, punând tot câte 
o linguriţă în omătul cel făcut din ou, îl amesteci până se 
întăreşte zahărul; pe urmă pui pe tavă hârtie, iei tot câte o 
lingură din zahărul cu albuş, îl pui pe hârtie şi-l dai în 
cuptor, însă cuptorul să fie slab, şi să şadă ca o jumătate 
de ceas. 

No. 143. Scoarţă 


Să iei 40 dramuri zahăr cernut, îl pui în aluatul de 
la două albuşuri, îl amesteci până se va îngroşa; pe urmă 
pui coajă de lămâie, un gălbenuş de ou şi făină cât vor 
trage două ouă, le mesteci tare bine, ungi tava cu ceară, le 
întinzi subțire, le presari cu migdale pisate amestecate cu 
zahăr şi, cocându-le, le tai. 


No. 144. Alt fel de scoarță 


lei omătul de la trei albuşuri de ouă, pui zahăr cât 
trag trei ouă, le mesteci un ceas, apoi pui făină cât trag 
două ouă, coajă de lămâie, un gălbenuş de ou, le mesteci 
bine, ungi tavaua cu ceară, le întinde ca de jumătate de 
deget de gros, le presuri cu zahăr şi le coci; apoi le 
presuri cu zahăr pisat şi cu migdale sau le faci glas 
(glazură — n. n.). 


No. 145. Scoarţă de migdale 


lei o litră zahăr şi o litră migdale şi le pisezi la un 
loc, şi, pisându-le, tot pui câte un albuş de ou, până la 7, 
apoi ungi tava cu ceară albă şi întinzi aluatul pe tavă, îl 
dai în cuptor şi şade ca un sfert; apoi, scoţându-l, îl iei şi 
îl pui pe calup rotund. 

No. 146. Scoarţă de migdale 
hăcuite 


Iei 150 dramuri zahăr, pui 7 sau 8 albuşuri, le baţi 
tare bine, hăcuieşti o litră migdale şi le pui înăuntru, şi 
zeamă de la jumătate lămâie, şi, mestecându-le, le întinzi 
pe tava unsă cu ceară, le dai în cuptor, şi apoi le pui pe 
calup. 


No. 147. Pâine spaniolească 


Tai felii de pâine subțiri, iei dulceţi de zarzăr, le 
întinzi pe o felie, pui alta pe deasupra, pui zahăr în vin şi 
moi feliile; apoi le tăvăleşti în gălbenuş de ou bătut şi în 
posmag, le prăjeşti în grăsime şi, presărându-le cu zahăr, 
le dai la masă. 


No. 148. Prăjituri de migdale 


lei 40 dramuri zahăr pisat, 40 dramuri migdale 
pisate subțire, 40 dramuri unt, 40 dramuri făină, coajă de 
la o lămâie, 4 gălbenuşuri de ou; acestea toate le faci la 
un loc aluat; apoi faci dintr-însul ce fel de prăjitură vrei şi 
le dai în cuptor slab. 

No. 149. Prăjituri de zahăr 


O litră de zahăr, 50 dramuri făină picluită şi 35 
dramuri migdale, pui zahărul în jumătate, migdalele iar în 
jumătate şi făină iar în jumătate, şi le pui la un loc; pe 
urmă strici 8 gălbenuşuri de ou şi le freci cu lingura şi, 
când va fi focul gata, ridici şi albuşul şi-l pui la un loc cu 
celelalte; atunci pui pe tablă zaharul şi migdalele câte au 
rămas, le hăcuieşti mărunt, le presuri pe deasupra şi le dai 
la cuptor să se rumenească. 


No. 150. Milhărod 


La două ocă de făină cântărită pui 10 ouă cu totul 
şi o litră de unt proaspăt topit, un polonic drojdie de bere 
şi puţin lapte, le faci plămădeală şi pe urmă dospeşte; 
plămădeala se frământă cu toate la un loc, punând lapte 
când cuprinde făina, lăsându-se aluatul mai moale decât 
cozonacii, şi iarăşi să dospească frumos; apoi le faci 
pâinişoare şi le mai laşi de mai dospesc, apoi ungându-le 
cu ou bătut deasupra, le pui pe tavă, le aşezi în cuptor, 
fiind focul ca de cozonaci. 


No. 151. Mandel cuhen 


lei 100 dramuri făină, 50 dramuri zahăr şi 20 
dramuri unt, frecate la un loc cu făina şi cu zahărul, 5 
gălbenuşuri şi de la o lămâie coaja, jumătate litră de 
smântână dulce şi puţin vin, şi să faci aluatul mai vârtos 

puţin decât de învârtită; şi apoi, frământându-l bine, îl 
acoperi cu petică caldă, îl lasă să se odihnească; apoi iei 
80 dramuri migdale pisate grosuţe, 40 dramuri zahăr 
pisat, le amesteci împreună, întinde aluatul de o muchie 
de cuţit de gros şi-l pune pe o tavă unsă cu unt, îl ungi cu 
albuşuri de ou deasupra şi coci numai un sfert de ceas. 


No. 152. Mandel cuhen cu foi 


Iei trei litre făină măsurată, 30 dramuri unt care-l 
freci cu făina, pui un ou întreg şi două gălbenuşuri şi faci 
cu lapte aluat ca de învârtită; şi apoi îl împarţi în 28 
bucățele, le aduni binişor, apoi le acoperi şi le laşi să se 
odihnească jumătate de ceas; 80 dramuri migdale curăţite 
şi pisate grosuţ şi le stropeşti cu zeamă de la o alămâie, să 
pui şi coaja, pui şi 40 dramuri zahăr pisat, îl amesteci 
bine cu migdalele, udă o tavă cu unt, iei 7 bucățele de 
aluat şi le întinzi cât îi tava, şi la fiecare aluat ungi cu unt 
topit, iei a treia parte de migdale şi o presuri pe deasupra, 
şi iarăşi întinzi 7 foi, şi iar presuri tot până ce se mântuie; 
apoi o tipăreşti cu mâna, iei aluatul cât spânzură de 
prinprejurul tăvii, o ungi cu gălbenuş de ou, o împungi cu 
furculiţa ca să nu se ridice la copt, o dai în cuptor ca să se 
coacă, apoi o tai bucățele şi poţi să o dai şi rece la masă. 


No. 153. Crapfen 


200 dramuri făină să fie uscată, să faci plămădeală 
cu un polonic de drojdie şi cu patru de lapte, şi-l faci de 

creşte frumos; apoi, punând o litră de lapte cald, îl baţi 
până ce se amestecă bine, pui 13 gălbenuşuri de ou 
întregi, fiind întâi bătute, le amesteci cu aluatul, pui şi unt 
topit şi-l baţi tare mult; după ce-l laşi de dospeşte frumos, 
îl întinzi de jumătate de deget pe masă, presărând cu 
făină, îl tai cu forma, bucăţile le pui pe un şervet presărat 
cu făină, şi le laşi să mai dospească. Ca să fie untul sleit, 
înfierbântă-l bine în tigaie şi le pui înăuntru să se 
prăjească; prin o petică apoi le întoarce pe cealaltă parte. 


No. 154. Gugoaşe de ciocolată 


lei 40 dramuri zahăr pisat, pui 40 dramuri de 
ciocolată rasă tare subţire, o amesteci cu zahăr tare bine, 
apoi iei albuşul de la două ouă, îl faci omăt, îl amesteci la 
un loc cu zahărul şi le faci gugoşele; le pui în cuptor 
numai de-abia cald. 


No. 155. Blamange 


80 dramuri migdale curăţite şi pisate subțire le pui 
într-o oală, torni trei linguri de slifcă clocotită, le ames- 
teci bine, le strecori într-o tingire şi pui zahăr cât soco- 
teşti că trebuie ca să fie dulce, jumătate de vargă de 
vanilie, apoi pui 10 dramuri clei de moron, însă cleiul să 
fie mai înainte fiert, pe urmă o strecori iar prin şervet în 
calup şi o pui în pivniţă sau în gheaţă. 

No. 156. Buciume prăjite în unt 


Pui pe o masă 160 dramuri făină, 50 dramuri unt 
proaspăt tăiat felii în făină, 80 dramuri migdale curăţite şi 
pisate cu făina, 5 dramuri scorţişoară, de la o lămâie 
coaja, întâi freci făina cu unt cu un sucitor bine, apoi pui 
scorțişoara şi alămâia, un ou întreg şi 4 gălbenuşuri, 40 
dramuri zahăr cernut îl amesteci bine cu sucitorul, apoi îl 
întinzi de o muchie de cuţit de gros, pe urmă tai turtele 
cât calupurile de mari, ai unt în oală şi când începe a 
fierbe moi calupul în unt şi pui degrabă turta pe dânsul, şi 
o legi cu aţă să o pui în unt, şi o lasă după ce rumeneşte, 
apoi îl scoţi degrabă de pe calup şi-l presuri cu zahăr sau 
îi faci glas (glazură — n. n.) pe deasupra. 


No. 157. Cum se face hamutul 


lei 80 dramuri făină, puţină sare şi un ou, două 
linguri de smântână, două linguri de vin alb şi, dacă nu 
ajunge, pui puţină apă, ca să se facă aluatul mai vârtos 
decât cel de învârtită, şi, frământat până ce se dă pe 
mână, apoi îl aduni, îl frămânţi iar bine şi-l laşi, un sfert 
de ceas, acoperit bine; iei 80 dramuri unt, îl strângi cu 
şervetul ca să nu aibă apă, întinzi aluatul de o muchie de 
cuţit şi lăţeşti şi unt bine să-l pui în mijlocul aluatului; iei 
aluatul, îl îndoieşti în patru părți peste unt, colbuieşti 
scândura cu puţină făină şi bate-l cu sucitorul cât se poate 
de subțire, îl îndoieşti iarăşi pe acea parte în patru, sufli 
făina de deasupra, ca să nu rămână, şi-l ştergi de făină, 
numai atâta să pui puţină, încât să nu se lipească, să-l 

întinzi; iar strângându-l de a treia oară, îl lasă de se 
odihneşte un sfert de ceas, apoi ar întinzi şi iară-l strângi 
şi-l întinzi, şi faci dintr-însul ce vrei. 


No. 158. Sufle de orez 


Pui 67 dramuri de orez să fiarbă bine, apoi îl pui 
să mai fiarbă cu lapte, zahăr şi puţină sare, până când va 
plesni orezul, după aceasta dai orezul prin sită şi zeama 
aceea o pui într-o oală, în care pui zece gălbenuşuri de 
ou, coajă de la o lămâie, o bucată de unt de mărimea unui 
ou, pe care, amestecându-le bine, să adaugi omătul de la 
zece albuşuri de ou, şi iarăşi amestecându-le, o torni în 
calup şi pe marginea calupului pui hârtie, apoi îl pui în 
cuptor pe spuză, lăsând să şadă 29 minute. 


No. 159. Sufle de mere 


Iei albuşul de la 8 ouă şi baţi până ce s-a ridica, 
şase mere să le coci şi să le laşi să se răcească, şi apoi să 
le treci prin sită, o litră zahăr pisat bine şi puţină canelă 
să pui şi, după ce s-a ridicat albuşul, să pui merele în 
albuş şi să le mesteci bine, apoi să pui 50 dramuri zahăr 
şi să-l mesteci bine, apoi să-l pui la farfurii, să-l ridici cu 
cuțitul şi, după ce vei ridica, să pui şi celelalte 50 dramuri 
zahăr pe deasupra şi să-l dai la cuptor; cuptorul să fie 
fierbinte ca de prăjituri. 

No. 160. Lapte sburat 


Pentru câte persoane voieşti să faci, pe atâtea ouă 
pui cu totul şi pe atâta coajă şi de lapte, apoi le baţi tare 
bine, până se face ca o spumă şi pui puţină sare, coajă de 
la o lămâie şi zahăr cât vei voi de dulce; ungi calupul cu 
unt, o torni în calup şi o pui pe jeratic, punând jeratic şi 
pe capac, şi, fiind coaptă cu totul, o dai la masă. 


No. 161. Cum se face tremura 


lei 30 dramuri clei de moron, îl speli bine, până 
iese apa limpede, îl moi în apă de flori şi şede până a 
doua zi; a doua zi pui pe foc cu câtă apă socoteşti şi 
fierbe până se leagă bine, cât să se lipească de legat; apoi 
îl strecori prin o pânză curată într-un talger adânc şi-l pui 
să se prindă, (de va fi) îl pui în gheţărie, iei o ocă de 
zahăr şi pui înăuntru jumătate ocă apă, şi le pui pe foc, şi 
legi zahărul ca de şerbet; apoi tai cleiul bucățele, îl pui în 
zahăr şi, punându-l pe foc, îi dai un clocot bun, ca să se 
topească cleiul, apoi îl iei de pe foc, ai mai înainte într-un 
pahar zeamă şi coajă rasă de la şase alămâi şi o linguriţă 
apă de flori, le torni în zahăr şi, amestecându-le, pui iar 
pe foc şi ia un mic clocot, apoi îl iei de pe foc, 
mestecându-l îl acoperi bine şi apoi îl pui prin chese. 

No. 162. Orez cu ciocolată şi cu 
şodo 


Iei 60 dramuri orez fiert cu trei litre de lapte, patru 
bucățele de ciocolată rasă, 25 dramuri migdale pisate 
subțire şi le pui cu ciocolata în orez şi să fiarbă bine, 
punând orezul la mijlocul farfuriei, făcându-l ca un deal, 
îl împodobeşti cu dulceți de vişine şi îl coci într-un 
cuptor nu prea fierbinte, apoi iei o litră de lapte, cinci 
gălbenuşuri de ou, 30 dramuri zahăr pisat şi puţină 
vanilie, le pui în ulcică, freci cu ciocolata, punându-l pe 
foc 1ar, îl acoperi până ce începe a se îngroşa şi îndată îl 
torni împrejurul orezului. 


No. 163. Gratii de franzelă 


Tai felii de franzelă şi le stropeşti cu lapte, apoi 
ungi un blid cu unt, presuri pe dânsul migdale pisate, 
stafide şi zahăr pisat cu vanilie, pui un rând de franzelă în 
felii şi presuri iar ca dintâi şi aşa tot pui rânduri până ce 
se umple blidul, iei iar 50 dramuri lapte, trei gălbenuşuri 
de ou, zahăr şi vanilie, le baţi bine şi le torni pe deasupra 
franzelei, apoi, punându-le pe jeratic, le laşi de scad şi le 
dai pe masă. 

No. 164. Spumă de lapte cu 
fragi 


lei o ocă slifcă, o bate până se face spumă, ia 
spuma şi tot o pune pe sită, să se scurgă, apoi iei 80 
dramuri fragi şi-i dai prin sită, iei 80 dramuri zahăr pisat 
tare subțire şi amesteci cu zama cea de fragi, apoi 
amesteci bine cu spuma cea de lapte, torni în calup şi o 
pune pe gheaţă. 


No. 165. Tocmagi de brânză 


Să iei o mână plină de făină, să o sărezi, apoi 
toarnă deasupra grăsime topită de mărimea unui ou, bate 
înăuntru patru sau cinci ouă şi atâta lapte ca să se facă 
aluat, pune şi coajă de lămâie, apoi pune grăsime de o 
topeşti, toarnă aluatul nu prea gros şi-l lasă să se 
rumenească pe amândouă părţile; după ce vei prăji toate 
turtele, le tai mai mare decât tocmagii, ungi un blid cu 
unt, toarnă şi puţină smântână şi pune o parte de tocmagi 
deasupra, apoi presură bine cu posmag şi cu parmezan 
sau alt caşcaval ras, şi iar tocmagi, până se vor mântui tot 
rânduri, apoi iar pui caşcaval, torni puţin unt pe deasupra, 
le pui puţin pe jeratic şi apoi la masă. 

No. 166. Tocmagi de orez 
prăjit 


Să fierbi 40 dramuri de orez în lapte, dar să fie 
gros, îl pui pe o farfurie şi îl întinzi ca să se răcorească; 
apoi tai tocmagi de un deget de lungi şi de jumătate de 
groşi, îi tăvăleşti în ou, îi presuri cu posmag şi îi prăjeşti 
în grăsime sau unt; apoi îi pui în blid, iei o lingură lapte 
şi amesteci înăuntru trei sau patru ouă, puţin zahăr şi 
scorţişoară, şi le baţi bine; apoi îl torni peste tocmagi, pui 
dedesubt şi deasupra jeratic, ca să se rumenească, şi le 
dai la masă. 


No. 167. Tocmagi împărăteşti 


lei 177 dramuri făină, amesteci încet cu 200 
dramuri lapte, baţi 8 ouă întregi, sare, le mesteci bine, 
ungi O tigaie cu grăsime şi torni aluatul înăuntru; pe urmă 
să-i pui spuză dedesubt şi deasupra, până se încheagă, 
apoi iar tocmagi de un deget să-i tăvăleşti în zahăr şi 
scorţişoară, le prăjeşti în grăsime, apoi le pui pe farfurie 
şi le presuri cu zahăr. 


No. 168. Consome 


Ia jumătate ocă lapte, bate înăuntru 16 gălbenu- 
şuri ouă, pune coajă rasă de la două portocale şi zahăr pe 
cât voieşti de dulce, o bate bine şi apoi, prin o sită, o 

toarnă în calup, pui calupul acoperit în apă fierbinte şi-l 
laşi să fiarbă trei ceasuri, apoi o răstoarnă pe farfurii, o 
presuri cu fistici tăiate şi caldă o dai la masă. 


No. 169. Corăbiele 


Pui într-o covăţică patru pahare şi jumătate unt 
topit şi strecurat şi trei pahare zahăr pisat şi cernut, le 
mesteci bine cu mâna, pui un ou întreg şi 9 gălbenuşuri şi 
tot le mesteci, apoi pui două ocă şi jumătate făină bună, 
tot câte o mână, şi freacă bine aluatul ca un ceas, pui şi 
10 dramuri scorţişoară şi trei de cuişoare pisate şi 
cernute; aluatul să nu fie nici vârtos, nici moale; apoi tot 
iei câte o bucăţică, cât încape într-un filigean (ceaşcă, în 
turcă — n. n.), le faci rotunde, le pui pe tava şi le dai la 
cuptor, care să fie ca la ciurecuri (pesmeţi, în turcă — n. 
n.); cum le scoţi din cuptor, le tăvăleşti tare bine în zahăr 
pisat şi cernut tare subțire. 


No. 170. Îngheţată 


lei jumătate ocă de zahăr, pui o litră 50 dramuri 
apă şi fierbe până ce leagă puţin; apoi iei o litră lapte 
proaspăt şi pui două gălbenuşuri de ou îl lingură şi le 
baţi; după aceea le mai pui în zahăr şi, punându-le pe foc, 
să ia o undă, apoi îl torni în calup şi, după ce se răceşte, îl 
iei la frecat până ce îngheaţă (se punea zăpadă şi gheaţă 
într-un ciubăr şi acolo se freca-rotea vasul cu îngheţată, 
în copilăria mea — n. n.); la o litră de zahăr mai pui două 

ceşti lapte şi un gălbenuş de ou; apă se pune 50 dramuri 
la litră de zahăr. La cea de zmeură, de fragi şi de vişine 
pui puţin cârmâz (bobiţele plantei, pentru culoare — n. n.) 
pentru floare şi zeamă de la jumătate lămâie; însă zeama 
de zmeură, fragi şi altele nu se fierbe nicicum cu zahărul; 
asemenea se face şi cea de lămâie, punând şi coajă rasă 
după plăcere. 


No. 171. Rahatlocum 


Dramuri: 


300 zahăr 
600 apă 
50 nesăste: zeama de la jumătate lămâie 


Acestea sunt pentru rahatlocum moale. 
Iar pentru vârtos: 


300 zahăr 
600 apă 
30 nesăste: zeama de la o lămâie şi jumătate. 


Cum se face întâi: 


Pui zahărul cu 50 dramuri apă şi va sta la foc până 
se va topi; luându-l de la foc topit să-l strecori şi, cu o 
litră de apă ce a mai rămas, să se amestece nisesteua şi 
îndată să se pună pe foc, să fiarbă, însă tot să se amestece 
fără încetare. 

Legatul se va cunoaşte că, luând cu vârful 
cuţitului şi răcindu-se, vei atinge de mână, şi de nu se va 
lipi, apoi va fi legat, iar de se va lipi trebuie să mai fiarbă; 
şi dacă se va lega, să se ia de pe foc şi să arunci mirodenii 
de care vei acea; apoi să o torni într-o tavă, însă tava să 
fie unsă cu unt de migdale, şi fără să se atingă cu mâna 
sau cu lingura; şi dacă se va răci bine, să iei zahăr pisat şi 
cernut foarte subțire şi, apucându-l asupra unei hârtii, îl 
vei tăia după obicei, şi pe urmă să-l înveleşti în zaharul 
cel pisat. 


No. 172. Orjadă 


Să iei jumătate litră migdale dulci, şase dramuri 
migdale amare, 100 dramuri apă, 150 dramuri zahar, 
două uncii (între 28 şi 35 grame) apă de flori, două 
picături spirt de lămâie, pisează migdalele curățite de 
coajă, adăugând câte puţină apă din litra pomenită, în 
vreme cât le pisezi, pentru ca să nu se prefacă în unt, şi 
când vor fi bine pisate, adaugă rămăşiţa apei, amestecând 
bine, le strecoară prin o pânzătură şi pe urmă pune 
zahărul pisat înăuntru, adăugându-i apa de flori şi 
picăturile de spirt. 


No. 173. Glas (glazură — n. n.) 


La un albuş de ou, pui jumătate de lămâie şi zahăr 
cât socoteşti, îl mesteci bine, faci un cornet de hârtie şi, 

punând câte puţin glas înăuntru, începi a împodobi acele 
ce voieşti. 


No. 174. Meridon de orez 


Să fierbi 44 dramuri de orez în lapte şi, dacă se 
răceşte, să-l mesteci cu 30 dramuri unt frecat şi cu trei 
ouă întregi şi trei gălbenuşuri; pui şi puţin omăt de la 
două albuşuri; apoi faci puţin sos de unt, ca o ceaşcă de 
cafea, câteva maiuri fierte, vreo 20 codițe de raci, şase 
ciuperci scăzute în unt, puţin sparanghel fiert, toate 
acestea tăiate să se pună în acel sos şi să se fiarbă; după 
ce va scădea tot sosul, să baţi două gălbenuşuri cu două 
linguri de zeamă, să pui mâncarea aceea înăuntru; după 
ce ia un clocot, ungi un calup cu unt, aşezi pe fund codițe 
de raci şi vârfuri de sparanghel, pui din orez pe jumătate, 
apoi pui în mâncarea aceea de maiuri cu raci şi celălalt 
orez şi o fierbi în aburi trei sferturi de ceas. 


Nr. 175. Castale prăjite 


lei 60 castale (castane) coapte şi curăţite, le 
desfaci în două, apoi iei jumătate din castale, le pisezi cu 
20 dramuri unt şi le dai prin sită, apoi pui 10 unt într-o 
tigaie şi aluat de 40 dramuri zahăr, şi jumătate litră de 
slifcă, şi pui pe un Jeratic slab, şi le tot amesteci până ce 
se îngroaşă; apoi pui şase gălbenuşuri unul după altul tot 
amestecând şi le lasă de fierb vreo câteva minute, pe 
urmă pui aluatul pe o scândură unsă cu unt şi-l lasă de se 

răceşte, după aceea faci turtişoare câte se cuprind din 
jumătatea castalelor, să se învelească castalele, apoi baţi 
câteva ouă şi iei castalele câte una, le moi degrabă, 
presari cu posmag subțire bine şi le pui în tigaie cu unt, 
fiind untul clocotit, le prăjeşti, apoi le pui pe farfurie, le 
presari cu zahăr, cu vanilie, şi le dai fierbinţi la masă. 


Nr. 176. Perje prăjite 


Fierbi perjele şi le lasă de se răcoresc, apoi le 
scoţi sâmburii şi le pui câte o migdală curăţită; pe urmă 
faci aluat de făină cu două ouă, puţin vin şi zahăr cât vrei 
de dulce; când va fi aluatul bun, moi perjele, câte una, în 
aluat, şi le pui în tigaie cu unt, fiind untul clocotit bine; 
apoi le prăjeşti, le pui pe farfurii şi le presari cu zahăr şi 
scorţişoară. Asemenea să faci şi cu vişinile, numai cât le 
legi câte patru la un loc şi le tai nodurile. 


No. 177. Migdale prăjite 


Pui o litră zahăr pe foc şi se topeşte bine, fără să 
pui apă, apoi pui înăuntru o litră de migdale curăţite şi 
fierbe până se prăjesc bine, pe urmă ungi o tava cu 
untdelemn şi le pui deasupra, până se răcesc, apoi le tot 
desprinzi. 

No. 178. Castale îngheţate 


Iei o jumătate ocă de zahăr şi pui o litră de apă şi, 
punând pe foc, îl laşi mai tărişor decât de şerbet, apoi pui 
câte castale (castane) vrei în frigarea cea de cafea şi le 
învârteşti pe foc până plesneşte coaja pe dânsele, apoi le 
curăţă, le înfige câte un beţişor subțire, le tot moi în zahăr 
şi le pui pe o tavă unsă cu untdelemn până se răcesc. 


No. 179. Orez de cartoafe 


lei cartoafe câte voieşti, le curăța de coajă, le speli 
bine şi le dai pe răzătoare într-o covată cu apă; după ce se 
gătesc de ras, speli acel aluat tare bine, scurgând apa 
dintr-însul, şi tot aşa, până se face acel aluat de cartoafe 
alb; apoi îl pui să se usuce la soare; după ce se usucă 
bine, sfarmi boţurile acelea bine, cerni ca o făină prin sită 
ŞI o pui în putină; când voieşti să o faci la masă, frămânţi 
acea făină cu albuş de ou, o dai prin chiup, o pui să fiarbă 
cu lapte cât cuprinde şi pui şi unt; după ce scade de fiert 
de lapte, fierbi şi cu untul şi apoi îl pui pe farfurii, 
punând pe deasupra zahăr şi scorţişoară. Aceasta este 
pentru pilaf; iar pentru ciorbă, frământă făina cu gălbenuş 
de ou şi iar o dă prin chiul sau şi prin răzătoare, şi o faci 
ciorbă; iar pentru pilaf se dă numai prin chiup; poţi să o 
frămânţi şi odată toată cu ou şi să o aşezi în farfurii. 

No. 180. Când miroase peştele 
a glod 


Îndată ce-l aduci din iaz, să-i pui sare şi să-i 
schimbi de două ori apa, apoi să-l grijeşti şi să-l faci. 


No. 181. Vişinap 


Spirtul pentru vişinată, dacă va fi rachiu de vin ori 
de vişini, să se prefacă numai o dată pe sâmburi stricaţi 
(striviţi — n. n.) de cireşe amare, iar de va fi rachiu de 
pâine (spirt de cereale — n. n.), să se prefacă de două ori, 
întâi pe cărbuni şi apoi pe sâmburi; vişinele să se 
zdrobească într-o covată nouă, să se frământe bine, să se 
strecoare şi zeama să se pună în tingire mare, să fiarbă 
până va scade o a treia parte din ea, şi apoi să se pună în 
o cofă nouă, să se pună la răcoare, în pivniţă, ca să stea 
trei zile; apoi, scoțându-se încet, ca să nu se tulbure, să se 
scurgă în băşici (sticle — n. n.) şi să se amestece cu 
spirtul, punându-se o măsură de spirt şi o măsură şi 
jumătate de zeamă, şi, aşa, amestecat, să se îndulcească. 
După ce se va amesteca zeama cu spirtul, poate sta cât de 
mult ne-îndulcit, fără a se sminti, iar neamestecată se 
strică; vişinata va fi mai bună, dacă vişinele se vor 
amesteca şi cu cireşe amare. 

No. 182. Vişinap 


Să iei o balercă de o vadră (10 litri — n. n.), apoi 
să alegi vişini frumoase şi s-o umpli, încât să o laşi 
deşartă de trei degete; apoi să iei două ocă de zahăr (o 
oca — un kg şi un sfert, respectiv un litru şi un sfert — n. 
n.) şi le fierbi, să le laşi ca de şerbet, să torni acel zahăr în 
balercă, şi peste acel zahăr să torni spirt de sâmburi cât 
va mai intra ca să se umple balerca bine; apoi să se ţie la 
răcoare, câtăva vreme, şi pe urmă o scurgi prin beşici 
(sticle — n. n.). 


No. 183. Vişinap 


Să pui vişini multe, alese, să le pisezi bine, cu 
sâmburi, cu tot, apoi să umpli pe jumătate o balercă, cât 
vei voi de mare, şi să umpli balerca cu spirt, să o laşi aşa, 
să şadă la răcoare, până la 15 august, apoi să scurgi acel 
spirt şi să-l îndulceşti cu vutcă (rachiu zaharisit rusesc 
sau lichior —n. n.). 


No. 184. Cum se păstrează 
pătlăgelele 
Pătlăgelele ce voieşti a le păstra pentru bucate să 
le tai în patru, să le înşiri pe o sfoară subțire şi să le pui 


ca să se usuce la umbră, unde să nu bată nici soarele, nici 
vântul, pentru ca să nu scoată gustul din ele; şi să stea 

spânzurate până când vei avea trebuință, şi atunci, 
muindu-le cu apă caldă, poţi să faci orice fel de bucate ca 
şi cu proaspete. 


No. 185. Pătlăgele murate 


Pătlăgelele ce se murează să se despice la mijloc 
pe patru locuri şi să pui în crăpături usturoi hăcuit cu 
frunză de ţelină, apoi să opăreşti frunză de ţelină, să legi 
pătlăgelele pe la mijloc şi să le aşezi în putină, punând 
sare, şi să le tescuieşti foarte bine, ca să stea până se vor 
mura. 


No. 186. a) Cum se fac drojdiile 
de pâine 


Să iei aluat de plămădeală, să fie mare cât un măr 
domnesc, să-l pui într-o ulcică şi să torni o litră de vin, 
să-l laşi până a doua zi, să iei o oală cu apă ca două ocă, 
să pui un pumn de hamei şi cinci cepe ca nuca de mari, şi 
să fiarbă până a scade de trei degete apa, şi apoi să zbaţi 
tărâţă de grâu, să le pui într-o covăţică cu apa cu hameiul 
şi cu ceapa la un loc, să opăreşti tărâţele şi, mestecându- 
le bine cu o lingură, să le laşi să se răcească. În ulcica 
aceea cu aluat muiat în vin să pui două linguri de miere, 
să mesteci şi să torni peste tărâţele acelea opărite cu 
hamei şi, frământându-le bine, să le laşi la căldură până a 
doua zi, să le faci bucățele, să le usuci bine la soare sau 
pe sobă şi când vei plămădi de pâine, întâi să pui doi 

pumni făină într-un gavanos mare şi să torni apă clocotită 
peste făină şi s-o mesteci bine cu o lopăţică, ca să nu aibă 
boţuri; şi după ce se răcoreşte, să fie mai înainte muiate 
într-o strachină 15 boţuri de drojdii în apă abia caldă şi 
peste drojdii să torni jumătate pahar de vin, şi apoi să 
strecori drojdiile printr-un şervet şi să le torni în gavanos 
peste făina cea opărită şi s-o baţi bine cu lopăţica şi s-o 
pui la căldură, şi, ridicându-se, iarăşi s-o baţi cu lopăţica, 
Şi iarăşi s-o pui la căldură, până în de trei rânduri s-o laşi 
să se ridice, şi apoi să torni plămădeala în capătul coveţii, 
ca s-o plămădeşti, şi, ridicându-se în capătul coveţii, s-o 
frămânţi după obicei. 


No. 187. b) Drojdii de pâine 
tare bune 


Să pui apă într-o oală mare şi să pui înăuntru şase 
perje uscate, şase cepe şi hamei, şi să fiarbă tare bine, 
apoi să pui într-o covăţică trei străchini tărâţă tare bine 
zbătută şi strecori acea apă peste tărâţe, să le opăreşti, şi, 
mestecându-le, le laşi să şadă 24 de ceasuri, după aceea 
le torni pe o masă şi le laşi să se usuce bine, şi aşa stau 
bine şi şase luni. Când voieşti să faci pâine, pui într-o 
oală borş şi hamei de fierbe bine, apoi iei două mâini de 
făină şi le opăreşti cu apa aceea, strecurând-o, şi bate 
bine cu o lopăţică, apoi ia puţine drojdii din cele mai sus 
însemnate şi le tai cu vin, şi le toarnă prin sită în 
plămădeala aceea, şi, bătând-o iar, o pui la căldură până a 
doua zi, şi a doua zi frământă pâinea după obicei; această 
plămădeală trebuie făcută de câte ori vrei să faci pâine tot 

de cu seară, iar drojdiile mai sus însemnate ţin şi şase 
luni. 


No. 188. Must pentru muştar 


Să scoţi must răvac, să faci cenuşă de viţă de vie, 
să pui cât socoteşti de mult în must de cu seară şi a doua 
zi să-l scurgi binişor şi să-l pui să fiarbă bine, punând 
înăuntru 20 sau 25 gutui tăiate şi să scadă trei părţi, apoi 
pui acel must în beşici; şi când vrei să faci muştar, pui de 
pisează muştarul, îl cerni prin sita cea deasă şi îl opăreşti 
de 10 ori, apoi tot pui câte puţin must şi tot mesteci până 
se face cât vrei de gros; de ai must mult, să opăreşti 
muştarul cu must, 


No. 189. Halva de făină de orez 


Să iei o ocă făină de orez, pe care-o faci în 
următorul chip: să alegi orezul, să-l speli bine, să-l usuci, 
să-l pisezi şi să-l cerni, apoi să iei jumătate ocă unt 
proaspăt şi să-l topeşti, şi când începe a fierbe, cu o mână 
să pui făina cea de orez şi cu o mână să mesteci, şi să tot 
mesteci până-a începe a se muia şi să laşi să fiarbă tot 
mestecându-l, apoi să-l cerci cu dosul lingurii ridicând 
aluatul şi când fierbe pe lingură, atunci îi gata şi-l iei de 
la foc, şi să torni înăuntru jumătate ocă lapte clocotit şi o 
ocă zahăr topit şi clocotit, şi, mestecând bine, o acoperi; 
lingura să fie de lemn, apoi o pui în farfurii. 

No. 190. Chitonag de gutui 


Să pui gutuile să le scobeşti şi să le fierbi tare 
bine, apoi să le treci prin sită şi, la o ocă şi jumătate de 
gutui, pui o ocă zahăr şi jumătate ocă zeamă de gutui şi-l 
legi bine. 


No. 191. Beltea de gutui 


Să cureţi gutuile şi să le scobeşti, apoi să torni 
apă, să treacă de un lat de mână deasupra, şi să fiarbă 
până crapă gutuile, să pui şi vreo 4 sau 5 mere roşii, apoi 
le laşi până a doua zi, şi, la o ocă zahăr pui trei linguri 
zeamă şi-l legi cât trebuie. 


No. 192. Oţet de vin 


Să iei o balercă de două vedre, să fierbi o litră de 
linte foarte bine, pe care să o pui la căldură, să se 
înăcrească, şi apoi să o pui în balercă, deşartă fiind încă; 
după aceasta, să iei două ocă oţet de vin tare şi să faci din 
jumătate de pâine frigănele prăjite, care încă călduţe fiind 
să le moi în oţet şi să pui în balercă, turnând şi rămăşiţa 
oţetului peste ele şi două ocă de vin. Pe urmă să se aşeze 
balerca la soare, lăsând-o trei zile; la împlinirea acelor 
trei zile, să torni înăuntru două lopăţele de spuză foarte 
înfocată şi o ocă de vin pe deasupra, şi, tăvălind balerca 
bine, să mai şadă trei zile, după împlinirea cărora iarăşi 

să pui două ocă de vin şi aşa să se urmeze până se va 
umple balerca, şi atunci o vei lăsa patru săptămâni la 
soare, şi se va face oţetul tare, şi atunci numai deşertând- 
o într-o balercă mare, vei adăuga câte cinci ocă vin tot la 
trei zile, punând şi spuza în jumătate, tot la trei zile; vinul 
să fie rece din pivniţă, nestătut afară la soare. 


No. 193. Ceară pentru scânduri 


lei o ocă ceară albă sau galbenă, o razi bine şi o 
pui într-o oală să fiarbă bine cu apă curată limpezită; 
după ce s-a topit bine ceara şi a clocotit, iei oala de la foc 
Şi, după ce se astâmpără de fiert, pui 18 loturi saltortori, 
cu o mână pui şi cu o mână amesteci bine; această ceară 
ține multă vreme aşa. Când vrei să ceruieșşti, întâi le freci 
bine şi le ştergi cu petica curată, apoi iei din acea ceară 
mai sus însemnată două sau trei bucăţi, torni apă curată 
limpezită şi o freci bine cu mâinile, până se face cum 
trebuie de groasă, să nu fie nici groasă, nici subțire, şi pui 
înăuntru praf galben ce se cheamă pulvis radicis curcuma 
atâta pe cât vrei să faci scândurile de închise; apoi ungi 
scândurile şi, după ce se usucă, freci bine cu periile şi 
ştergi cu peticele. 


No. 194. Mijloc de a face 
brânză din cartoafe 


Se aleg cartoafele cele mai mari, mai bune şi 
galbene. Aceste cartoafe se pun la fiert într-o oală mare. 

După ce au fiert bine şi s-au răcit, le scoate peliţa şi le 
freacă bine într-o doniţă, până când se fac ca un fel de 
aluat. La cinci ocă de acest aluat se pune o ocă de 
smântână şi sarea trebuincioasă; pe urmă se amestecă şi 
se freacă bine. Când se socoate că-s destul frecate, 
amestecătura aceasta se acoperă şi se lasă la odihnă trei 
sau patru zile. După aceea amestecătura 1ar se freacă şi 
brânza se pune în panere sau în coşărei mici, ca să se 
scurgă umezeala; pe urmă se pune să se usuce la umbră şi 
apoi se aşează în oale mari sau în putini, unde rămâne 15 
zile. Brânza atunci este gata şi bună de mâncat; dar cu cât 
această brânză este mai veche, cu atâta-i mai bună. 


Acest fel de brânză este mai bună decât toate 
celelalte, pentru că nu se iuţeşte, n-o mănâncă viermii şi 
că se păstrează proaspătă ani întregi. Numai putinile şi 
oalele trebuie să fie bine astupate şi puse într-un loc 
uscat. 


Când vrea cineva să aibă brânză mai bună, atunci 
pune patru ocă de cartoafe şi două ocă de smântână; când 
vrea să aibă încă brânza cea mai bună, atunci să pună 
două ocă de cartoafe şi patru ocă smântână. 


No. 195. Mijloc de a ţine nucile 
proaspete un an întreg 


Nucile sunt bune de mâncat cât sunt verzi, proas- 
pete şi că se pot dispeliţa. De aceea s-a găsit acum un 
mijloc prin care se pot păstra verzi un an întreg. Îndată ce 

nucile dezghiocat din coaja lor cea verde, se pun în 
coşărci: un rând de nuci şi un rând de nisip şi deasupra se 
acoperă iar cu nisip. Coşăreile se pun într-un loc slobod, 
ca să le poată bate vântul, şi primăvara nucile sunt aşa de 
proaspete ca şi când ar fi fost atunci culese din copaci. 


No. 196. Mijloc a scoate sarea 

de prisos din bucatele cele 

prea sărate 
Trebuie să întinzi un şervet sau o bucată de pânză 
de in peste gura oalei unde se află bucatele şi să presari o 
mână de sare peste acea pânză şi curând tot acel prisos de 


sare, ce se află în bucate, se trage, numai să se bage de 
seamă, bucatele să fie fierte. 


Tot acel sfârşit poate să facă şi cu o bucată de 
burete curat, punându-l în oală; bucatele aflându-se încă 
în clocot, acest burete suge toată sarea. 


No. 197. Mijloc ca să se ouă 
găinile în fiecare 
vreme a anului 
Trebuie să iei o mulţime potrivă de coajă de 


sămânță de in şi să se pună într-un cuptor de mijloc cald, 
să se usuce, şi, pisând-o în praf nu prea subţire, să iei tot 

atâta tărâţe de grâu şi tot atâta şi făină de rând şi, 
mestecând toate aceste lucruri bine, se face, cu puţină 
apă, aluat, cu care trebuie să fie hrănite găinile, şi 
asemenea hrană va aduce un rod mare la fieştecare vreme 
a anului. 


No. 198. Metodă de a limpezi 
vinul turburat 


Ia cremeni obişnuite şi le pisează în bucățele, ca 
să poată cu lesnire intra prin vrana polobocului, pune 
fărâmăturile într-o tigaie şi le înfierbântă pe cărbuni 
aprinşi, până se vor înroşi de tot. După aceea slobozi 
bucăţelele, una câte una, în polobocul cu vin. Câtăţimea 
cremenilor ce ai să torni în poloboc, stă fireşte în 
cumpănă cu câtățimea şi soiul vinului. Aceste cremeni au 
a sta în vas 6 săptămâni şi după această vreme se încearcă 
vinul dacă s-a limpezit. De nu s-a limpezit încă şi faţa lui 
nu bate în faţa aurului, atunci mai poftoreşti o dată zisa 
primire cu cremenile, iar de este limpede şi curat, îl 
pritoceşti. Păşirea aceasta se poate cu bun scop urma la 
orişice vin bolnăvicios, iar mai cu seamă la vinuri noi, 
care au în sine încă multe drojdii. Cu acest mijloc se face 
vinul mai blând, mai spirtos, mai plăcut şi arătător de o 
faţă mai veche; cu un cuvânt, el câştigă prin aceasta o 
bunătate, care îl arată ca şi cum ar fi cu vreo câţiva ani 
mai vechi. 

No. 199. Mijloc de a scoate din 
vin mirosul de poloboc 


la o gutuie mare, tai-o în cruciş, aşa ca să n-o 
curmi de tot, ci să se ţină părţile împreună, leag-o bine cu 
o aţişoară şi o slobozi în vas, să spânzure câtăva vreme, 
dar însă ca abia s-atingă faţa vinului; şi ţi-ai ajuns 
țintirea. De este vasul mare, atunci, după socotință, 
spânzuri mai multe gutui într-însul. 


Încă şi cu acest mijloc se mai poate stinge mirosul 
cel urât din vinuri: dacă de la o pâine de secară, tăind 
coaja cam groasă, vei prăji-o la cărbuni de foc, pe un 
grătar, după aceea, dimpreună cu cinci dramuri jumătate 
de frunze de dafin şi cu o bucăţică de lemn sabina cât 
degetul de lung, le vei lega într-un petic curat de pânză şi 
legătura vei spânzura-o în vasul cu vin; sau, şi mai într- 
alt chip: dacă, în vreme de 14 sau 21 de zile, luând în 
toate dimineţile câte o pâine caldă, după cum va fi vasul 
mai mis sau mai mare, şi adică îndată după ce s-a scos 
pâinea din cuptor, şi tăind-o în două, o pune pe vrana 
polobocului; după aceea, pritoceşti vinul într-alt vas curat 
şi spânzuri într-însul ceva din lucrurile mai sus pomenite, 
şi aşa se îmbunătăţeşte vinul iarăşi. 

No. 200. Chipul de a putea ţine 
vara, câteva săptămâni, 
carnea proaspătă 


Presoară carnea cu praf de cărbuni şi o aşează 
într-un vas de piatră, cu capac bine potrivit; leagă apoi 
acel vas într-o băşică şi-l aşează în pivniţă. Dar mai 
înainte de a aşeza carnea în vas, afumă-l binişor cu fum 
de cărbuni, ca să îndepărtezi dintr-însul aerul cel rău, şi 
în locul aceluia să intre gazul cel acricios de cărbune şi 
cu drojdii de bere sau de vin; dacă se va uda carnea poate 
a se păstra bine mai multe săptămâni, fără ca să capete 
vreun miros urât. 

„28 

cuprins 


„Supă pisată p 3 

„Supă de raci p. 4 

„Supă cu găluştele de carne p. 4 

„Supă cu găluştele de raci p. 5 

„Supă franţuzească p 5 

. Supă cu gugoşele de tocătură de curcan p. 6 
. Rasol cu carne de ciuperci p. 6 

„Bou de modă p. 6 

. Pui cu mazăre cu raci p. 7 


. Pui fierbinţi p. 7 

. Pui cu capire p. 8 

. Pui albi înăduşiţi p. 8 

. Pui „au cotton” p. 9 

. Pârjoale cu sardele p. 9 
.Jambon cu friganele p. 10 

. Hulubi în papiloturi p. 10 

. Hulubi înăduşiţi p. 11 

. Raci înăduşiţi p. 12 

.Ouă umplute p. 12 

„Spanac de curechi vânăt p. 13 
. Limbă cu sos de sardele p. 13 
„ Răcituri de cap de vițel p. 14 
„ Cârnăciori de raci p. 14 

.Ouă franţuzeşti p. 15 
„Spanac cu clătite p. 15 

. Friganele cu creier p. 15 
Anghinare umplută p 16 

„ Cartofi cu sardele p. 16 

. Curechi nemţesc umplut p. 17 

„30. Caralabii rumene p. 17 

„31. Uger de vacă p. 17 

„32. Cârnăciori de carne p. 18 

„33. Pârjoale umplute p. 18 

„34. Limbă umplută p. 19 

„35. Mâncare de miel p. 19 

„36. Felii de carne umplute p. 20 

„37. Piept de căprioară cu sos p. 20 

„38. Friganele umplute cu migdale p. 21 

„39. Muşchi împănat de vacă sau de vițel p. 21 
„40. Muşchi de vițel învelit p. 22 

„41. Felii de carne învelite p. 22 

„42. Aluat pentru bucate p. 23 

„43. Aluat de pastetă p. 23 

„44. Aluat de pastetă frecat p. 24 

„45. Pastetă de tocătură p. 24 

„46. Pastetă de hulubi p. 25 

47. Fasole, mazăre şi bob verde de murat p. 25 
48. Mazăre verde, cu marole căpăţâne p. 26 
49. Mazăre verde în grăunţe p. 26 

50. Păstrarea mazării verzi p. 26 

51. Mâncare dulce de morcovi p. 27 

52. Maiuri de gâscă cu sos p. 27 

53. Găluştele de smântână cu raci p. 28 

54. Găluştele de griş p. 28 

54. Găluştele de creier p. 29 

56. Găluştele de raci p. 29 

57. Găluştele de pesmet cu migdale p. 29 

58. Găluştele de carne p. 30 

59. Maiuri de gâscă cu cerc de orez împrejur p. 30 
60. Raţă sălbatică friptă p. 31 

61. Friptură de spinare şi de but de căprioară p. 31 

Nr. 62 
Nr. 63. 
Nr. 64. 
Nr. 65. 
Nr. 66. 
Nr. 67 
Nr. 68. 
Nr. 69. 
Nr. 70 
Nr. 7l. 
Nr. 72. 
Nr. 73. 
Nr. 74. 
Nr. 75 
Nr. 76. 
Nr. 77. 
Nr. 78 
Nr. 79. 
Nr. 80. 
Nr. 81. 
Nr. 82. 
Nr. 83 
Nr. 84. 
Nr. 85. 
Nr. 86. 
No. 87. 
No. 88. 


No. 89. 
No. 90. 
Nr. 91. 
Nr. 92. 


. Pui prăjiţi cu unt p. 32 


Miel prăjit friptură p. 32 
Curcan umplut p. 33 

Pui prăjiţi p. 34 

Pui umpluţi şi fripţi p. 34 


. Caşcaval de vacă p. 34 


Brânză zburată p. 35 
Carne murată p. 35 


. Muşchi p. 36 


Saleamuri p. 36 

Limbi p. 37 

Dobă de curcan p. 37 
Pastramă de vacă p. 38 


. Pastramă de mascur p. 39 


Cum se fierbe jambonul p. 39 
Jamboane p. 39 


. Budincă de griş de pus în supă p. 40 


Franzelă umplută cu tocătură pentru supă p. 40 
Trahana pentru ciorbă p. 41 

Salce de hrean cu migdale p. 41 

Salce de muştar rece pentru rasol p. 41 


„ Sos cu pătlăgele roşii p. 42 


Sos de harpacică de rasol p. 42 

Sos de ciuperci p. 42 

Sos de smântână pentru vânat p. 43 

Sos de unt pentru bucate p. 43 

Bulion de pătlăgele roşii, de a se putea ţine peste 
iarnă p. 4 

Zalatină pentru bucate p. 44 

Zalatină de portocale p. 45 

Zalatină de zmeură p. 46 

Zalatină de lămâie p. 46 

Nr. 93. Zalatină de vanilie p. 46 
94. Zalatină de pomuşoară p. 47 
Nr. 


95. Zalatină de toporaşi p. 47 

122; 
a) 

„96. Zalatină de fragi p. 48 
„97. Zalatină de lapte p. 48 
„98. Zalatină de gutui p. 48 
„99. Zalatină de cafea cu lapte p. 49 
..100. 


Zalatină de vişine coapte p. 49 
Zalatină de zmeură p. 50 

Zalatină de portocale p. 50 
Budincă de cartofi p. 50 

Budincă de ciocolată p. 51 
Budincă de fragi p. 51 

Budincă de vişine cu migdale p. 52 
Budincă de vişine p. 52 

Budincă de vin p. 53 

Budincă de vişine p. 53 

Budincă de gălbenuş de ou p. 54 
Budincă de cafe P. 54 

Budinca Împăratului p. 55 

Budincă de orez cu şoto p. 55 
Budincă de morcovi p. 56 

Budincă de carne p. 56 

Budincă de carne de miel p. 56 
Budincă Împărătească p. 57 
Budincă cu şoto p. 57 

Budincă cu cartofi p. 58 

Budincă de pâine p. 58 

Budincă cu ciocolată p. 59 
Budincă cu migdale şi fisticuri p. 59 
Budincă de raci ce se cheamă meridon p. 60 
Budincă de lămâie p. 60 

„125, 
126: 
27 
128, 
„128: 
; 130. 
RI ic 1 N 
1:32, 

le 

„146. 
„147. 
„148. 
„149. 

136; 


Budincă de lămâie p. 61 
Învârtită de ciocolată p. 61 
Învârtită de jambon p. 62 
Învârtită de raci p. 62 

Tort de lengi p. 63 

Tort de migdale (a) p. 63 
Tort de migdale (b) p. 64 
Tort de lengi cu gratii p. 64 
Tort de migdale negre p. 64 
Tort de lengi frecat p. 65 
Babe p. 65 

Babe fără lapte p. 66 

Babe opărite p. 66 

Babe opărite tare bune p. 67 
Cozonaci p. 68 

Posmagi de făină p. 68 
Posmagi de Braşov p. 69 
Bezele p. 69 

Scoarţă p. 70 

Alt fel de scoarță p. 70 
Scoarţă de migdale p. 70 
Scoarţă de migdale hăcuite p. 71 
Pâine spaniolească p. 71 
Prăjituri de migdale p. 71 
Prăjituri de zahăr p. 72 
Milhărod p. 72 

Mandel cuhen p. 72 
Mandel cuhen cu foi p. 73 
Crapfen p. 73 

Gugoaşe de ciocolată p. 74 
Blamange p. 74 

Buciume prăjite în unt p. 75 

197. 
158, 
+ 159. 
SO po 
„LG 
+ 162; 
.163. 
„164. 
105; 

Cum se face hamutul p. 75 

Sufle de orez p. 76 

Sufle de mere p. 76 

Lapte sburat p. 77 

Cum se face tremura p. 77 

Orez cu ciocolată şi cu şodo p. 78 
Gratii de franzelă p. 78 

Spumă de lapte cu fragi p. 79 
Tocmagi de brânză p. 79 
Tocmagi de orez prăjit p. 80 
Tocmagi împărăteşti p. 80 
Consome p. 80 

Corăbiele p. 81 

Îngheţată p. 81 

Rahatlocum p. 82 

Orjadă p. 83 

Glas (glazură — n. n.) p. 83 
Meridon de orez p. 84 

Castale prăjite p. 84 

Perje prăjite p. 85 

Migdale prăjite p. 85 

Castale îngheţate p. 86 

Orez de cartoafe p. 86 

Când miroase peştele a glod p. 87 
Vişinap p. 87 

Vişinap p. 88 

Vişinap p. 88 

Cum se păstrează pătlăgelele p. 88 
Pătlăgele murate p. 89 

a) Cum se fac drojdiile de pâine p. 89 
b) Drojdii de pâine tare bune p. 90 
Must pentru muştar p. 91 

02: 

„193 


„196. 

„198. 
„199, 


„200. 


Halva de făină de orez p. 91 
Chitonag de gutui p. 92 
Beltea de gutui p. 92 
Oţet de vin p. 92 
Ceară pentru scânduri p. 93 
Mijloc de a face brânză din cartoafe p. 93 
Mijloc de a ţine nucile proaspete un an întreg 
p. 94 
Mijloc a scoate sarea de prisos din bucatele cele 
prea sărate p. 95 
Mijloc ca să se ouă găinile în fiecare vreme a 
anului p. 95 
Metodă de a limpezi vinul turburat p. 96 
Mijloc de a scoate din vin mirosul de poloboc 
p. 97 
Chipul de a putea ţine vara, câteva săptămâni, 
carnea proaspătă p. 98 

